RM21 JUTA BANTUAN ONE-OFF UNTUK TAHFIZ, PONDOK & SEKOLAH AGAMA – ZULKIFLI

KUALA LUMPUR: Kerajaan mengumumkan RM21 juta bantuan one-off kepada pusat tahfiz swasta, pondok, sekolah agama rakyat dan sekolah agama swasta berdaftar dengan pihak berwajib di seluruh negara yang terjejas akibat COVID-19.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, pihaknya sedar wabak COVID-19 dan Perintah Kawalan Pergerakan (PKP) sehingga kini memberi kesan kepada guru-guru di Institusi Pendidikan Islam yang terjejas, terutama dari sudut pengurusan operasi dan sara diri.

Zulkifli berkata bantuan one-off  itu antara lain merangkumi bantuan sara hidup RM800 kepada 22,920 guru terbabit.

Katanya, ia juga meliputi bantuan pengurusan operasi bertujuan membiayai kos pengurusan, utiliti, sewaan dan lain-lain perbelanjaan operasi pada nisbah kiraan RM10 setiap murid kepada 2,119 institusi pendidikan di seluruh negara.

“Bantuan one-off ini adalah daripada peruntukan RM100 juta yang telah disediakan kepada Jabatan Kemajuan Islam Malaysia (JAKIM) di bawah Bajet 2020 bertujuan membiayai penyelenggaraan dan naiktaraf institusi tahfiz, pondok dan sekolah agama berdaftar.

“Penghargaan ditujukan kepada Senator Tengku Datuk Seri Zafrul Tengku Abdul Aziz, Menteri Kewangan Malaysia atas kelulusan bagi peruntukan berkenaan untuk tujuan itu,” katanya dalam kenyataan di sini hari ini.

Zulkifli berharap bantuan itu dapat meringankan beban kelompok warga Institusi Pendidikan Islam yang terjejas akibat PKP.

Kerajaan menguatkuasakan PKP dari 18 Mac hingga 14 April depan bagi mengekang penularan wabak COVID-19 di dalam negara.

Setakat ini, Malaysia merekodkan 3,116 kes jangkitan wabak COVID-19 dengan 50 maut. Daripada jumlah itu, 105 kes dirawat di ICU dengan 54 pesakit memerlukan bantuan pernafasan. — AlHijrah Online/ Syed Azwan Syed Ali


CADANGAN HAD USIA KENDERAAN PERLU DILIHAT SECARA MENYELURUH – WEE

JOHOR BAHRU: Cadangan bagi menangani isu kesesakan jalan raya seperti mengehadkan usia kenderaan 10 tahun, perlu dilihat secara menyeluruh memandangkan ia isu yang agak kompleks selain memerlukan pemahaman dan penelitian.

Menteri Pengangkutan Datuk Seri Dr Wee Ka Siong berkata hal ini kerana bagi melaksanakan cadangan itu, negara juga perlu mempunyai sistem jaringan pengangkutan awam yang sempurna.

Beliau berkata ketika ini negara masih dalam proses ke arah untuk menyempurnakan jaringan sistem pengangkutan awam antaranya menerusi pelbagai projek seperti Transit Aliran Massa (MRT).

“Kami terima pandangan, tetapi akhirnya kita kena buat keputusan, apa yang saya hendak maklumkan kepada semua, penyelesaian bukan satu, banyak lagi yang perlu kita lihat.

“Pertama, betul kalau hendak suruh orang jangan pakai kereta, tetapi kita mesti ada jaringan sistem pengangkutan awam yang lebih sempurna, sekarang kita masih dalam proses untuk menyempurnakannya,” kata Wee selepas menyempurnakan pelepasan tren Shuttle Tebrau, di Stesen Johor Bahru Sentral, di sini hari ini.

Beliau berkata demikian ketika diminta mengulas mengenai sekumpulan penyelidik daripada Universiti Kebangsaan Malaysia (UKM) baru-baru ini, yang memberi cadangan agar kenderaan di Malaysia mempunyai had usia tidak lebih 10 tahun dan dilupuskan, bagi menyelesaikan masalah kesesakan jalan raya di ibu kota.

Sementara itu, Wee berkata pendaftaran kenderaan di Malaysia lebih 34 juta dan hanya dua pertiga daripada kira-kira 22 juta sahaja yang masih aktif.

“Kalau kita hendak buat apa juga dasar, saya memang dalam bidang pengangkutan dan saya terima pandangan, kerana kalau setiap negara seperti Singapura, ia kecil dan kena kawal pemilikan kereta, di Malaysia tidak.

“Saya kenal pasti, antaranya ada orang hendak simpan nombor (pendaftaran) kenderaan bapa, maka dia masih guna pakai, barangkali tidak (lagi berada) di atas jalan. Bayangkan kalau kita buang sahaja nombor itu, akan bercelaru sistem kita, kerana cerapan data pendaftaran perlu dibuat lengkap dan tidak datang sebarang masalah,” katanya.

Justeru, Wee berkata penyelesaian sesuatu perkara itu perlu dilihat secara holistik dan menyeluruh.–AlHijrah Online


HENTI KONGSI VIDEO AJARAN SI HULK, JANGAN BANTU PROMOSI IDEOLOGI SESAT

KUALA LUMPUR: Umat Islam di Malaysia diminta untuk menghentikan penyebaran video-video ajaran sesat Si Hulk di media sosial bagi membantu menghentikan ideologi sesat tersebut.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata tindakan undang-undang boleh juga dikenakan kepada mereka yang menyebarkan kandungan bersifat mengancam di media sosial.

“Saya mendapat makluman dan pertanyaan ramai tentang video-video ajaran sesat Si Hulk yang terus dikongsikan di media sosial.

“Saya mahu mengingatkan rakyat bahawa sebarang perkongsian kandungan yang bersifat palsu, jelik dan mengancam adalah satu kesalahan di bawah Seksyen 233 Akta Komunikasi dan Multimedia (AKM) 1998.

“Diharapkan masyarakat tidak panik dan tidak membantu usaha Pengikut Ajaran Si Hulk menyebarkan fahaman mereka,” katanya dalam satu hantaran video di Facebooknya.

Oleh itu katanya video ajaran sesat tersebut perlu dihentikan dengan apa niat sekalipun dan ia merupakan tanggungjawab bersama dalam menyekat agenda manipulasi masyarakat Islam.

Menurut Mohd Na’im pengikut-pengikut ajaran sesat Si Hulk kini dilaporkan berada di New Zealand setelah ajaran berkenaan difatwakan sesat oleh Negeri Johor.

Jabatan Kemajuan Islam Malaysia (JAKIM) sedang memantau ajaran tersebut dgn kerjasama Badan Islam seperti FIANZ di New Zealand dan akan mengambil tindakan sewajarnya. – AlHijrah Online


ZULKIFLI SUJUD SYUKUR, TERIMA KHABAR GEMBIRA DARI CEO TV ALHIJRAH

KUALA LUMPUR: “Alhamdulillah, sujud syukur pada pagi ini,” demikian kata Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri menerusi catatan di Facebooknya hari ini.

Ia selepas beliau dimaklumkan khabar gembira oleh Ketua Pegawai Eksekutif TV AlHijrah, Namanzee Harris, bahawa buat pertama kali dalam sejarah sepanjang 11 tahun penubuhan, TV AlHijrah akan membayar zakat perniagaan melalui keuntungan tahun 2020.

“Tahniah saya ucapkan atas kerja keras warga TV AlHijrah.

“TV AlHijrah adalah “adik bongsu” jika dibandingkan dengan stesen televisyen lain. Namun, ia mempunyai kedudukan yang tersendiri, sentiasa disegani dan terus memperkukuh peranannya dalam usaha menyampaikan mesej dakwah kepada masyarakat.

“TV AlHijrah sentiasa berbangga kerana menjadi perintis yang membentuk penyiaran kandungan Islam dengan mengekalkan standard yang tinggi dalam program-program yang diterbitkan disamping perintis stesen digital tinggi (HD) dalam industri penyiaran tempatan,” kata Zulkifli.

Tambah beliau, sebagai salah satu agansi di bawah kementeriannya, beliau sentiasa doakan TV AlHijrah terus maju ke hadapan, dan dapat menghasilkan lebih banyak rancangan yang berimpak tinggi dari sudut rating dan juga keberkesanan pengisiannya.

“Dengan zakat, insya-Allah segala urusan akan menjadi lebih berkat,” katanya.—AlHijrah Online


DUA KES PERTAMA KORONAVIRUS DILAPORKAN DI GAZA

Dua kes pertama COVID-19 dilaporkan di Gaza hari ini, demikian menurut pihak berkuasa kesihatan di wilayah konflik itu.

Dua individu terbabit adalah warga Palestin yang baru pulang dari Pakistan dan kini dikuarantinkan sejurus tiba di wilayah yang kepung dikepung rejim zionis Israel itu.

Kementerian Kesihatan Gaza dalam kenyataan berkata “dua warga Gaza disahkan positif selepas pulang dari Pakistan” sambil menegaskan kedua-duanya tidak meninggalkan pusat kuarantin berdekatan sempadan Mesir dan tidak bercampur dengan populasi umum, lapor agensi berita AFP.

Jurucakap kementerian,
Ashraf Al-Qudra berkata kedua-dua lelaki yang dijangkiti itu berumur 30 tahun
dan 40 tahun dalam keadaan stabil.

Gaza kini dikepung
rejim zionis Israel sejak 2007 selepas Hamas menguasai wilayah konflik itu.

Wilayah itu sememangnya berdepan dengan krisis kemanusiaan akibat kepungan rejim zionis dan penularan wabak, jika tidak dihalang akan menyebabkan kesan dahsyat kepada dua juta populasi di wilayah Palestin itu.

“Jika virus ini menular, kami tidak akan dapat menghalangnya,” kata seorang lagi Jurucakap Kementerian Kesihatan, Majdi Thuhair kepada Middle East Eye awal minggu ini.

Kementerian Kesihatan Gaza dengan sokongan Pertubuhan Kesihatan Sedunia (WHO) dilaporkan menjadikan sekolah sebagai pusat kuarantin dengan kelengkapan 36 katil bagi individu dijangkiti dan 30 katil untuk gelaja biasa, kelengkapan yang amat daif jika berlaku penularan COVID-19. – AlHijrah Online/ Syed Azwan Syed Ali


TIADA TEMPAT SELAMAT UNTUK ORANG AWAM DI GAZA

ISTANBUL: Amnesty International pada Ahad berkata tiada kawasan di Semenanjung Gaza yang boleh menjamin keselamatan orang awam Palestin daripada serangan udara Israel.

Pertubuhan bukan kerajaan itu berkata menyerang orang awam satu lagi gambaran bahawa penduduk di Gaza sudah tidak mempunyai tempat yang selamat untuk dituju.

“Amnesty telah mengesahkan enam video serangan pada 13 Okt 2023 yang mengakibatkan orang awam terkorban di sepanjang Salah-Al Deen Street, laluan yang telah ditetapkan oleh tentera Israel sebagai selamat untuk orang awam melarikan diri selepas ‘perintah’ Israel meminta mereka meninggalkan utara Gaza,” kata  pertubuhan itu di X, lapor Agensi Anadolu.

Amnesty berkata sekurang-kurangnya 70 maut dan konvoi yang meninggalkan utara Semenanjung Gaza ke selatan wilayah itu, termasuk wanita, kanak-kanak dan orang kurang upaya.

“Ambulans yang tiba di tempat kejadian turut diserang dalam serangan kedua, manakala penyelamat cedera,” kata pertubuhan itu.

Amnesty berkata arahan berpindah oleh Israel tidak mematuhi undang-undang kemanusiaan antarabangsa dan proses pemindahan itu hampir mustahil memandangkan keadaan kesihatan orang awam dan kekurangan pengangkutan.–AlHijrah Online


BOMBA LAKSANA PENERBANGAN IHSAN BAWA JENAZAH BAYI ORANG ASLI

GUA MUSANG: Unit Udara Jabatan Bomba dan Penyelamat (JBPM) melaksanakan penerbangan ihsan membawa jenazah seorang bayi lelaki orang asli berusia dua tahun dari Pos Balar ke Hospital Gua Musang, semalam.

Pegawai Perhubungan Awam JBPM Pangkalan Wilayah Tengah Subang, Selangor, Mohd Hasrizal Kamaruzzaman berkata pada awalnya JBPM menerima arahan untuk melakukan penerbangan pemindahan perubatan terhadap bayi lelaki itu, Henry Stegen Heryak yang mengalami sawan, bengkak kaki, cirit-birit dan bintik-bintik merah di badan.

Bagaimanapun, Mohd Hasrizal berkata bayi itu meninggal dunia ketika anak kapal dalam penerbangan ke perkampungan berkenaan.

“Setelah hampir satu jam penerbangan dengan menggunakan pesawat jenis Mi-17-IV, kru dimaklumkan bahawa bayi tersebut telahpun meninggal dunia sebelum pesawat tiba di Pos Balar dan disahkan oleh doktor,” katanya dalam satu kenyataan hari ini.

Beliau berkata bapa bayi itu, Heryak Anjang, 28, dan ibu serta seorang adik perempuan bayi itu turut sama dalam penerbangan tersebut.

Menurut Mohd Hasrizal, pesawat terlebih dahulu mendarat di Balai Bomba Gua Musang untuk mengambil dua jururawat dari Hospital Gua Musang untuk dibawa ke Pos Balar bagi mengeluarkan jenazah bayi tersebut.

“Jenazah bayi selamat dipindahkan dan dihantar ke hospital berhampiran untuk tindakan selanjutnya,” katanya.

Beliau berkata pesawat yang dikemudi Lt Kol Tengku Ahmad Shaiful Isnawi Tengku Muhamad dari Tentera Udara Diraja Malaysia (TUDM), dibantu Penolong Kanan Penguasa Bomba Ahmad Hafiz Sulaiman itu selamat mendarat di Subang.

“Penerbangan tersebut berjaya dilaksanakan dengan cuaca berawan rendah pada ketinggian 2,000 kaki dan penglihatan terhad di sesetengah tempat,” katanya. –AlHijrah Online


MALAYSIA DIRAMAL BANJIR BESAR PENGHUJUNG NOVEMBER

KUALA LUMPUR: Jabatan Meteorologi Malaysia (MetMalaysia) meramalkan negara akan mengalami hujan lebat berterusan mulai pertengahan November ini.

Lapor Berita Harian, ia akan membawa kepada banjir besar pada penghujung bulan sama.

Ini kerana cuaca ketika itu dijangka memberi impak lebih signifikan berikutan Monsun Timur Laut yang aktif, iaitu risiko hujan lebat berterusan dan banjir berskala besar adalah tinggi.

Menurut Ketua Pengarah MetMalaysia, Muhammad Helmi Abdullah, fenomena La Nina yang masih berterusan dan dijangka sehingga awal tahun depan menyebabkan peningkatan taburan hujan.

Katanya, METMalaysia juga meramalkan risiko bencana cuaca sepanjang Oktober hanya melibatkan hujan ribut petir yang berpotensi menghasilkan angin kencang, hujan lebat dan banjir kilat dalam tempoh singkat dan berskala kecil.

Katanya, kebanyakan tempat dijangka menerima taburan hujan normal sahaja dalam tempoh tersebut.

“Jika Pilihan Raya Umum (PRU) dilaksanakan pada awal November, kemungkinan banjir besar berlaku adalah kurang. Bagaimanapun, mulai pertengahan November ada kemungkinan banjir besar berlaku terutama penghujung November.

“Namun jika PRU dilaksanakan pada Disember, cuaca yang berlaku dijangka memberi impak lebih signifikan kerana angin Monsun Timur Laut aktif pada tempoh itu, di mana risiko untuk berlaku hujan lebat berterusan dan banjir besar berskala besar adalah tinggi,” katanya.

Tambah Muhammad Helmi, kebiasaannya negara akan mengalami fasa peralihan monsun bermula akhir September hingga awal November.

“Dalam tempoh ini lazimnya cuaca di seluruh negara adalah baik pada waktu pagi. Manakala pada sebelah petang hingga awal malam, ribut petir lebih kerap berlaku terutama di negeri-negeri pantai barat serta pedalaman Semenanjung, Sarawak (barat dan tengah) dan barat Sabah,” katanya.–AlHijrah Online


HUJAN BATU MELANDA IBU NEGARA

KUALA LUMPUR – Hujan lebat serta ribut selama lebih sejam di ibu negara petang semalam mengakibatkan beberapa kawasan terjejas apabila berlaku banjir kilat dan pokok tumbang.

Antara kawasan terjejas Damansara, Taman Melati, Bangsar, Sungai Besi dan Cheras.
Bagaimanapun air dilaporkan surut kira-kira jam 7.30 malam tadi.
Kejadian itu turut menyebabkan sebuah rumah di Batu 4, Jalan Klang Lama terjejas apabila sebahagian bumbung tercabut namun tidak melibatkan sebarang kemalangan jiwa.
Di Pudu, dinding sebuat pejabat runtuh secara tiba-tiba. Pekerja berlari menyelamatkan diri.

Manakala stesen minyak di Bukit Jalil rosak teruk akibat hujan batu.


AIDILADHA: ALIRAN TRAFIK LEBUH RAYA UTAMA BERGERAK PERLAHAN

KUALA LUMPUR: Aliran trafik di beberapa lebuh raya utama bergerak perlahan tetapi lancar berikutan orang ramai mula bercuti untuk pulang ke kampung halaman bagi menyambut Hari Raya Aidiladha pada esok.

Jurucakap PLUS Trafik memaklumkan di Lebuhraya Utara Selatan (PLUS), trafik perlahan ke arah utara di Slim River, Perak menuju Sungkai, dan Bidor ke Tapah serta dari Tapah ke Gopeng.

“Trafik perlahan arah utara dari Juru, Pulau Pinang ke Sungai Dua dan dari Jawi ke Bukit Tambun. Trafik turut perlahan dari Sedenak ke Simpang Renggam.

“Bagi arah selatan, trafik perlahan dari Senawang ke Pedas Linggi, Negeri Sembilan. Selain itu, trafik juga perlahan dari Putrajaya ke Bandar Gamuda Cove,” katanya ketika dihubungi hari ini.

Sementara itu, Jurucakap Lembaga Lebuhraya Malaysia (LLM) berkata aliran trafik Lebuhraya KL-Karak (KLK) menuju ke Pantai Timur juga perlahan bermula dari Gombak ke Lentang.

“Trafik juga perlahan ke arah utara dari Permatang Pauh ke Sungai Dua dan dari R&R Sungai Muda ke Sungai Petani, Kedah,” katanya.

Selain itu, trafik turut perlahan dari Laluan Kedua Malaysia-Singapura (LINKEDUA) ke CIQ Tuas, Singapura dan dari Tambak, Johor ke CIQ Woodlands, Johor. — AlHijrah Online


WANITA TERSEPIT DALAM KERETA LANGGAR POKOK

KUALA NERUS: Seorang wanita terpaksa menahan kesakitan hampir 20 minit akibat tersepit di tempat duduk pemandu selepas kereta yang dipandunya melanggar sebatang pokok di Kampung Wakaf Tembesu, malam tadi.

Dalam kejadian pukul 7.50 malam, mangsa Fadzihah Zepari, 35, dalam perjalanan pulang dari tempat kerja di Kuala Berang, Hulu Terengganu.

Mangsa yang memandu bersendirian menaiki kereta jenis Perodua Alza dipercayai terbabas mengakibatkan kenderaannya melanggar sebatang pokok sebelum kakinya tersepit.

Komander operasi, Pegawai Bomba Kanan 2 (PBK II) Mohd Zulkifli Abdullah berkata, seramai tujuh anggota dari Balai Bomba dan Penyelamat Kuala Nerus tiba di lokasi kejadian pada pukul 8 malam.

“Pergerakan mangsa agak terbatas, kita terpaksa mengeluarkan mangsa dengan berhati-hati untuk mengurangkan risiko daripada lebih cedera parah.

“Kita menggunakan peralatan khas iaitu peralatan ‘rescue cutter’ bagi memotong dan juga mengumpil bagi memudahkan kerja-kerja mengeluarkan mangsa,” katanya.

Tambahnya, bomba mengambil masa selama 15 minit bagi mengeluarkan mangsa dengan mengumpil pintu bahagian pemandu menggunakan alat pemotong.

Mangsa dihantar ke Hospital Sultanah Nur Zahirah di Kuala Terengganu (HSNZ) dengan ambulans Angkatan Pertahanan Awam (APM) untuk mendapatkan rawatan.—AlHijrah Online


HFMD: KES MENINGKAT 15 KALI GANDA, SELANGOR TERTINGGI

KUALA LUMPUR: Jumlah kes penyakit kaki, tangan dan mulut (HFMD) di negara ini meningkat pada kadar membimbangkan iaitu sebanyak 15 kali ganda berbanding tempoh sama tahun lepas dengan 31,661 kes dilaporkan, kata Ketua Pengarah Kesihatan Tan Sri Dr Noor Hisham Abdullah.

Beliau berkata sebanyak 7,526 kes direkodkan pada Minggu Epidemiologi (ME) 19/2022 yang berakhir pada 14 Mei yang menunjukkan peningkatan sebanyak 349 peratus, berbanding ME sebelumnya dengan hanya 1,676 kes di seluruh negara.

“Majoriti lokasi penularan wabak berlaku di tadika, taska atau prasekolah iaitu 575 wabak atau 65 peratus daripada kes keseluruhan, diikuti oleh rumah persendirian dengan 305 wabak (34 peratus) dan juga pusat jagaan kanak-kanak sebanyak 27 wabak (tiga peratus),” katanya dalam kenyataan hari ini.

Selangor menyumbang jumlah kes terbesar HFMD dengan 8,864 kes iaitu 28 peratus daripada keseluruhan, diikuti Kuala Lumpur dan Putrajaya – 4,421 kes (14 peratus), Sabah – 2,650 kes (8 peratus), Perak – 2,638 kes (8 peratus) dan Kelantan – 2,493 kes (7.9 peratus), sementara negeri-negeri lain melaporkan kurang daripada 1,500 kes.

Beliau berkata sebanyak 889 wabak dilaporkan di Malaysia iaitu tiga negeri tertinggi ialah Kuala Lumpur dan Putrajaya iaitu 309 wabak (35 peratus), diikuti Selangor dengan 111 wabak (12 peratus) dan Perak 105 wabak (12 peratus).

Dr Noor Hisham berkata kebanyakan kes HFMD berlaku dalam kalangan kanak-kanak berumur enam tahun ke bawah iaitu sebanyak 29,781 kes (94 peratus), diikuti kanak-kanak berumur tujuh hingga 12 tahun iaitu 1,473 kes.

Wabak dikira apabila terdapat dua atau lebih kes dalam satu lokaliti dan kes mempunyai kaitan epidemiologi serta berlaku dalam tempoh inkubasi.

Beliau memperingatkan bahawa penyakit tersebut merupakan penyakit berjangkit yang perlu dinotifikasi mengikut Akta Pencegahan dan Pengawalan Penyakit Berjangkit 1988 (Akta 342) dan orang ramai boleh melaporkan kes kepada Pejabat Kesihatan Daerah berhampiran.

Selain itu, beliau memaklumkan penyakit HFMD berkait rapat dengan amalan kebersihan diri dan persekitaran dengan kadar jangkitan dalam kalangan kanak-kanak berumur kurang dari 10 tahun hampir 100 peratus, terutama di premis tempat tumpuan kanak-kanak seperti taska, tadika atau sekolah.

Justeru, ibu bapa dan penjaga kepada kanak-kanak yang mempunyai simptom jangkitan dinasihatkan agar tidak membawa anak ke tempat awam, taska atau tadika dan membawa anak untuk mendapatkan rawatan, selain membersihkan permainan anak serta lantai rumah terutama di tandas.

Sebagai langkah proaktif mengekang penularan penyakit berjangkit, beliau berkata Kementerian Kesihatan melalui aplikasi MySejahtera telah mengaktifkan ciri terbaharu pengesanan penyakit berjangkit bagi mengesan kes selain COVID-19 seperti Rabies, denggi dan demam campak.

“Ciri ini boleh membantu orang awam untuk menyemak status titik merah dan pelaporan kes-kes penyakit berjangkit di sesebuah kawasan dan membantu mereka menjalankan aktiviti harian dan merancang perjalanan secara lebih berhati-hati,” kata Dr Noor Hisham.

Sementara itu beliau berkata sebanyak 1,074 kes denggi direkodkan pada ME ke-19, iaitu peningkatan 365 kes atau 51.5 peratus daripada jumlah kes yang dilaporkan pada ME sebelumnya (709 kes).

“Ini menjadikan jumlah kumulatif kes denggi dilaporkan sehingga kini adalah 14,725 kes berbanding 10,139 kes bagi tempoh yang sama tahun lepas, iaitu peningkatan sebanyak 4,586 kes atau 45.2 peratus,” katanya.

Terengganu mencatatkan peningkatan peratusan kes denggi paling tinggi dengan 164.7 peratus, diikuti Labuan (150 peratus), Kedah (137.8 peratus), Negeri Sembilan (71.4 peratus), Selangor (42.6 peratus), Sabah (40.8 peratus), Kelantan (27.1 peratus), Perak (26.4 peratus), Kuala Lumpur dan Putrajaya (14.3 peratus), Sarawak (13.7 peratus) dan Pulau Pinang (3.4 peratus).

Perlis, Melaka, Johor, dan Pahang pula mencatatkan penurunan peratusan kes, manakala jumlah kumulatif kematian direkodkan akibat denggi pada ME ke-19 adalah sembilan kematian.–AlHijrah Online


BURUKKAN IMEJ MALAYSIA, PAS WARGA ASING BOLEH DIBATALKAN

KUALA LUMPUR: Warga asing yang memiliki dokumen yang sah namun mengeluarkan kenyataan yang boleh memburukkan imej Malaysia berdepan risiko pembatalan pas.

Memetik laporan Bernama, Ketua Pengarah Imigresen, Datuk Khairil Dzaimee Daud, mengingatkan pemegang pas jangka panjang seperti pas pengajian, lawatan kerja sementara dan pas residen supaya berhati-hati ketika mengeluarkan sebarang kenyataan.

“Mereka berdepan risiko pembatalan pas dan akan diminta meninggalkan negara ini serta-merta, jika kenyataan berkenaan tidak tepat dan bertujuan memburuk-burukkan imej Malaysia,” katanya.

Beliau berkata demikian ketika diminta mengulas dokumentari bertajuk ‘Locked Up in Malaysia’s Lockdown’ yang diterbitkan oleh agensi berita antarabangsa Al Jazeera.

Kharul Dzaimee menolak dakwaan agensi berita terbabit yang menyifatkan operasi Jabatan Imigresen Malaysia (JIM) semasa Perintah Kawalan Pergerakan (PKP) sebagai rasis dan tidak berperikemanusiaan.

“Operasi Imigresen di sekitar Jalan Masjid India, di sini, pada 1 Mei lalu memeriksa seramai 3,352 warga asing, namun jumlah ditahan untuk siasatan lanjut hanya 586 orang.

“Kerajaan Malaysia juga memberi rawatan secara percuma kepada 773 warga asing yang didapati positif COVID-19 di Depot Tahanan Imigresen (DTI) dan terdapat kedutaan asing yang memuji tindakan ini serta mengucapkan terima kasih,” katanya.

Al Jazeera baru-baru ini menerbitlan dokumentari berdurasi kira-kira 26 minit yang menuduh Malaysia mengamalkan perkauman dalam menangani isu Pendatang Asing Tanpa Izin (PATI) ketika penularan COVID-19 — AlHijrah Online


PELAJAR TAHFIZ KORBAN KETIGA BANJIR KELANTAN

PASIR MAS: Seorang pelajar tahfiz menjadi korban ketiga banjir di Kelantan, selepas ditemui lemas di Kampung Kedapan, Banggol Kulim, Rantau Panjang, di sini hari ini.

Mayat mangsa, Hawari Kaday berusia 15 tahun ditemui kira-kira jam 3.55 petang tadi oleh anggota Balai Bomba dan Penyelamat Rantau Panjang serta Unit Penyelamat Di Air (PPDA) Bomba yang menjalankan operasi mencari dan menyelamat (SAR) di lokasi kejadian.

Ketua Polis Daerah Pasir Mas ACP Mohd. Nasaruddin M. Nasir berkata, polis menerima panggilan kecemasan kira-kira pukul 8.30 malam semalam (Ahad) yang memaklumkan bahawa seorang remaja lemas selepas dibawa arus banjir.

“Mayat mangsa ditemui pada jam 3.30 petang. Mayat mangsa terus dibawa ke Klinik Kesihatan Rantau Panjang untuk pemeriksaan lanjut dan mendapati mangsa meninggal dunia akibat lemas,” katanya, hari ini.

Katanya, tiada sebarang kecederaan ditemui pada tubuh badan mangsa dan kes diklasifikasikan sebagai mati mengejut.

AlHijrah Online sebelum ini melaporkan dua rekod korban akibat banjir di Kelantan melibatkan seorang warga emas lelaki berusia 70 tahun dan seorang remaja lelaki berusia 13 tahun.—AlHijrah Online


POLIS TAHAN DUA LELAKI BERGADUH DI LAMPU ISYARAT

KUALA LUMPUR: Polis menahan dua lelaki termasuk seorang warga emas bagi membantu siasatan insiden pergaduhan di lampu isyarat berhampiran Lebuhraya Sprint Damansara semalam.

Ketua Polis Daerah Petaling Jaya, Asisten Komisioner Nik Ezanee Mohd Faisal berkata, pergaduhan dipercayai berlaku apabila penunggang motosikal berusia 46 tahun telah membunyikan hon ke atas pemandu teksi berusia 71 tahun kerana memotong laluan secara melulu tanpa memberikan isyarat.

“Setibanya di lampu isyarat, penunggang motosikal itu telah menegur pemandu terbabit sebelum berlaku pertengkaran mulut hingga dia mengetuk cermin kereta tersebut untuk menyelesaikan perkara itu.

“Pemandu teksi itu kemudian telah mengeluarkan besi pengunci stereng dan memukul penunggang motosikal terbabit hingga mengalami kecederaan di tangan kanannya,” katanya dalam kenyataan hari ini.

Tambahnya, pemandu teksi juga mendakwa penunggang motosikal terbabit mengancam dirinya dengan topi keledar selain turut memukulnya menggunakan besi pengunci stereng yang dirampas daripadanya.

Kedua-dua lelaki tersebut yang tidak mempunyai rekod jenayah ditahan polis kira-kira jam 4.25 pagi tadi.

Menurut Nik Ezanee, kedua-dua mereka telah diberi jaminan polis dan kes tersebut disiasat di bawah Seksyen 324 Kanun Keseksaan dan Seksyen 160 Kanun Keseksaan. — AlHijrah Online


ZULKIFLI BERTOLAK KE ARAB SAUDI

KUALA LUMPUR: Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri hari ini berlepas ke Arab Saudi untuk lawatan kerja.

Lawatan itu dimaklumkan bagi memperhalusi beberapa urusan berkaitan haji, umrah dan meneruskan usaha kerjasama dua hala dalam hal ehwal Islam dan industri halal.

Selain pegawai kerajaan, turut serta dalam lawatan kerja ke Arab Saudi ini beberapa wakil agensi umrah dan haji Malaysia.

Lawatan kerja ini akan mematuhi prosedur operasi standard (SOP) yang ketat di bawah kerajaan Arab Saudi.— AlHijrah Online


COVID-19: SIAPA YANG GAGAL?

Oleh: Ardi Herman Mohd Mardzi

Sengaja tajuk ini dipilih untuk menjentik pemikiran pembaca tentang dilema yang sedang dilalui rakyat Malaysia ketika ini. Persoalan itu tidak ada jawapan di sini, sebaliknya terletak di dalam hati kalian semua yang sedang membaca.

Jelas sekali, negara tercinta belum pulih daripada pandemik COVID-19, malah belum menang menentang virus pembunuh itu yang sedang ghairah bertebaran di seluruh pelusuk bumi. Ia semakin mengganas dengan bijak bermutasi, malah ditemui pula pelbagai varian yang membingungkan kebijaksanaan otak manusia.

Pun begitu, saya percaya setiap penyakit ada ubatnya. Setiap masalah pasti ada penyelesaiannya. Malah, setiap kepayahan akan ada bersamanya kesenangan. Bukan saya kata, tetapi itu bicara Allah dalam Surah Al-Insyirah.

Saya seboleh-bolehnya tidak mahu sentuh perihal isu politik semasa melanda negara. Bagi saya, secara ‘straightforward’, politik bukan keutamaan ketika ini. Malah saya setuju pendapat segelintir pakar, golongan profesional malah ahli politik sendiri yang menyeru agar ‘gencatan politik’ dikuatkuasakan pada skala yang besar.

Perlu diingat bahawa musuh jelas yang harus ditentang adalah sekecil-kecil makhluk yang tak dapat kita lihat dengan mata kasar.

GENCATAN POLITIK?

Saya terkilan. Saya percaya sebahagian rakyat Malaysia melihat senario politik semasa amat memualkan. Ada juga menyifatkan pentas parlimen yang dibuka tempoh hari langsung tidak menjurus penyelesaian untuk membantu rakyat.

Dewan Rakyat yang mulia, sebaliknya hanya menjadi medan bertikam lidah menuding jari, menuduh tohmah, dan mencaci maki.

“Cuma lebih indah jika sepanjang perbahasan, segala tutur bahasa dijaga dengan rapi. Saling hormat tanda mengasihi. Budaya ketimuran sentiasa dijunjung tinggi. Apa jua yang dibincangkan moga rakyat jua beroleh manfaatnya.”

Letaklah jauh-jauh kalkulator kalian. Ini bukan masa sesuai mengira majoriti siapa yang berkuasa. Kita kini berdepan musuh, namun rupa-rupanya musuh hanya mentertawakan kita kerana kita semakin berpecah belah dan bertelingkah!

Kita mungkin akan tewas bukan kerana musuh, tetapi kerana sikap sesama sendiri yang saling menjatuhkan. Itulah lumrah manusia yang bernafsu, menjulang sikap tamak dan meminggir rasional diri.

Saya pasti ramai kecewa dengan orang politik. Masing-masing cuba menunggang frasa ‘berjuang demi rakyat’, namun hakikat sebenar marhaen di bawah hanya menggeleng kepala, melutut dan merayu, bahkan menangis serta tersungkur menyembah bumi dan menunggu masa untuk mati.

Baiklah, saya mungkir janji. Kerana terdahulu saya menulis bahawa saya tidak mahu berbicara perihal politik negara. Maafkan saya.

Kerajaan gagal atau rakyat gagal? Ingin saya tegaskan semula, ini bukan tajuk untuk menuding jari. Ia hanya pertanyaan yang menjentik hati. Tanyalah diri, jawab seikhlas hati. Terma-terma ini pernah menjadi popular dan sohor kini.

COVID-19 SEMAKIN MENGERIKAN

Statistik jangkitan COVID-19 di Malaysia semakin tinggi. Video-video tular setiap hari semakin ngeri. Beratur van jenazah menuju pusara sebagai destinasi abadi. Keluarga hanya mampu meratapi, sama ada dari jauh mahu pun hanya menggunakan peranti.

Banyak kita perlu tanya diri sendiri. Sejauh mana perkara asas kita patuhi? Sekuat mana kita mampu menahan diri? Semutlak mana kita sebagai hamba-Nya menyerah diri?

Mana mungkin jangkitan meningkat tinggi, melainkan prosedur operasi standard (SOP) asas dikhianati. Memberi bola tanggung buat virus korona bermahkota itu membunuh lebih ramai lagi insan yang kita sayangi.

Lihatlah video-video tangisan keluarga yang melihat sendiri ibu dan bapa berdepan sakaratulmaut, hanya melalui panggilan video telefon pintar. Tidak dapat diusap, tidak boleh dibelai rambut dan wajah mereka yang menunggu masa dijemput Ilahi. Betapa peritnya saat itu.

Laungan anak kecil yang menjerit dan memekik memanggil bapanya yang tidak lagi bernyawa. Hanya melihat jauh jasad si bapa ditanam hingga selesai sempurna.

Benar, itulah angkara COVID-19 yang dahsyat dewasa ini. Kejamnya virus ini hingga menafikan hak dan fitrah insani untuk memeluk erat sekujur tubuh yang amat disayangi dan bakal dirindui.

JAGALAH NYAWA

Fahamilah, bahawa setiap daripada kita bertanggungjawab menjaga nyawa sesama kita. Prinsip Maqasid Syariah menterjemah kepentingannya demi kemakmuran sebuah kehidupan. Itulah yang diamalkan ketika ini. Sedaya upaya pihak pemerintah cuba memelihara nyawa lebih 32 juta rakyat Malaysia. Sematkanlah, dan akuilah di dalam hati, bahawa iabukan tugas mudah.

Dari peringkat pentadbir negara hinggalah ‘frontliner’ yang sangat mulia, percaturan perlu menjurus jalan kemenangan, bukannya tersilap langkah, jauh sekali ingin tewas dan mengaku kalah.

Di sinilah perlunya gandingan bahu rakyat Malaysia, meletakkan sokongan, malah menyumbang idea bernas kepada kerajaan dalam usaha mengekang penyebaran jangkitan.

Kini bukan masa menuding jari. Bukan masa menunjukkan siapa hebat, jauh sekali berniat busuk melumpuhkan usaha dan strategi yang hendak dituju.

Wahai hamba Allah di muka bumi. Kematian itu pasti. Perasan atau tidak, ia semakin dekat menghampiri. Angka korban bertambah dari siang ke malam, terus hingga hingga ke pagi. Media sosial menjadi saksi, hanya catatan dan gambar kenangan abadi.

KITA SEDANG HEBAT DIUJI

COVID-19 sebenarnya menguji Malaysia dalam aspek penyatuan hati dan sanubari. Laungan ‘bersatu padu’ yang kerap kali menjadi cerminan rakyat Malaysia, teruji kini. Adakah kita benar-benar bersatu hati melawan musuh? Atau kita memusuhi sesama kita, hingga musuh ‘menang tanpa bertanding’?

Kepada pemerintah yang dihormati, ada rakyat sedang sengsara. Namun rakyat juga masih menaruh harapan tinggi untuk sama-sama menjulang kejayaan mengatasi virus pembunuh ini.

Rakyat bersyukur atas segala bantuan dan pemberian, insentif dan galakan. Namun rakyat juga dahagakan strategi berkesan dalam menuju pemulihan tanah air tercinta.

Buktikanlah setiap langkah adalah hasil kebijaksanaan para cerdik pandai, pakar dan pemikir ulung berpengalaman yang bersatu hati dan sepakat merealisasikan sebuah kejayaan di akhir nanti.

Syabas kerana kejayaan mempercepat proses vaksinasi. Satu pencapaian yang tidak boleh dinafi. Tindakan kerajaan yang wajar dipuji.

Sebagai pengamal media, saya akui menjadi saksi usaha keras kalian, merencana sebuah pemulihan yang nyata memerlukan sokongan, dokongan dan sumber kekuatan. Menghadiri taklimat di peringkat tertinggi tentang situasi semasa pandemik di negara ini, saya akui, bukan mudah untuk mengharungi senario ketika ini.

Kepada rakyat Malaysia yang dikasihi, patuhilah SOP sebagai perkara paling asas dalam kehidupan sehari-hari. Belajarlah menahan diri daripada mengingkari. Sematkan sekelumit kesabaran, kerana ia sifat mulia lagi terpuji.

Sebarkanlah kebaikan di alam maya, kongsikanlah hujah ilmu dan fakta. Hadirkanlah kegembiraan kepada yang membaca, bukan mencetus kontroversi, mencari populariti dan menyebar auta.

Hentikanlah sementara percaturan kuasa, tumpulah kepada tanggungjawab sebagai anak Malaysia. Kembalikanlah Malaysia sebagai tanah air yang aman damai, sentosa dan sejahtera.

Kembalikanlah sifat terpuji rakyat Malaysia, sopan santun, adab susila dan hormat-menghormati yang sentiasa dikagumi dunia.

Sedarlah, kita kini berdepan ancaman nyawa. Kita mungkin belum merasa, namun insan sekeliling sudah menghadam peritnya sebuah kehilangan yang tidak dijangka.

Wahai petugas barisan hadapan, saya pasti ganjaran mulia menanti. Ujian dunia ketika ini menjadi asbab untuk kalian menuai hasil di alam kekal abadi. Moga-moga Allah ganjari kesabaran dan keikhlasan yang kalian harungi. Berkhidmatlah seikhlas hati, dan yakinilah seluruh rakyat turut berdoa untuk kejayaan semua satu masa nanti.

Berdoalah kepada Allah agar kemenangan berpihak kepada kita satu hari nanti. Dan kisah kemenangan yang menyusuli ujian berat itu akan membuatkan kita tersenyum dengan linangan air mata kegembiraan satu hari nanti.

Dengan izin Allah.

*Penulis adalah Pengurus Berita dan Ehwal Semasa, TV Alhijrah


AGONG BERKENAN RASMI JAMBATAN GUAI, HARAP BAWA PEMBANGUNAN KEPADA PENDUDUK SEKITAR

BERA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mencemar duli menyempurnakan perasmian Jambatan Guai di Kampung Seberang Guai di sini, hari ini.

Seri Paduka Baginda juga berkenan supaya jambatan merentangi Sungai Pahang sepanjang 770 meter dengan jalan tuju 799 meter yang bernilai RM98.5 juta itu dinamakan sebagai Jambatan Al-Sultan Abdullah.

Al-Sultan Abdullah bertitah pembinaan jambatan itu diharapkan bukan sahaja menjadi penghubung dua tebing perairan atau pengukuh silaturahim, namun juga sebagai pembawa kemajuan ke kawasan yang dihubungkan.

“Dengan terbinanya jambatan ini, kita dapat menuju ke Chenor, dan di sana juga ada satu jambatan besar, tapi sedih sedikit (kerana) di Chenor dan kawasan sekitarnya seperti Kampung Nyak dan Kampung Pesagi tidak dapat dimajukan dengan pantas.

“Namun harap harap, dengan adanya jambatan (baru) ini, akan ada sedikit paradigma baru. Adakan usaha dan program… tentukan setiap kemudahan asas mencukupi dan ada kemudahan yang boleh menggalakkan kegiatan (seperti) pertanian. Kalau ini dapat diusahakan, Insya-Allah setiap kampung dapat dimajukan,” titah Seri Paduka Baginda.

Al-Sultan Abdullah bertitah demikian pada Titah Diraja semasa menyempurnakan Majlis Perasmian Jambatan Guai. Turut berangkat ialah Pemangku Raja Pahang Tengku Hassanal Ibrahim Alam Shah.

Turut hadir Timbalan Perdana Menteri Datuk Seri Dr Ahmad Zahid Hamidi yang juga Menteri Kemajuan Desa dan Wilayah, Timbalan Menteri Kerja Raya Datuk Seri Abdul Rahman Mohamad, Menteri Besar Pahang Datuk Seri Wan Rosdy Wan Ismail dan bekas Perdana Menteri Datuk Seri Ismail Sabri Yaakob yang juga Ahli Parlimen Bera.

Selain itu, Al-Sultan Abdullah juga menitahkan supaya pembinaan jambatan baru Temerloh dekat sini, yang sedang berjalan dapat disiapkan secepat mungkin bagi mengatasi kesibukan Jambatan Sultan Ahmad Shah.

Seri Paduka Baginda juga secara peribadi menzahirkan ucapan terima kasih kepada semua pihak terlibat dalam pembinaan Jambatan Guai, yang siap pada 30 Nov 2021 dengan kelulusan projek diperoleh pada 2016  menerusi peruntukan Kementerian Kemajuan Desa dan Wilayah (KKDW).

Al-Sultan Abdullah bertitah Jambatan Guai dibina susulan kejadian banjir pada tahun 2014 yang telah memutuskan hubungan jalan raya sembilan kampung yang dihuni kira-kira 1,200 penduduk.

“Marilah kita menjadikan jambatan ini sebagai simbol dan mercu tanda yang menjadi bukti penghubung antara beta dengan rakyat, antara istana dengan masyarakat, kerana sesungguhnya raja itu tempatnya rakyat menumpang teduh,” titah Seri Paduka Baginda.

Selain itu, Seri Paduka Baginda juga menitahkan supaya KKDW sebagai sebuah kementerian yang menerima peruntukan yang besar, dapat memberi keutamaan kepada projek pembangunan untuk penduduk luar bandar.–AlHijrah Online


AGONG BERKENAN KURNIA PEMBEBASAN AWAL KEPADA 13 BANDUAN

IHSAN BERNAMA

KUALA LUMPUR: Sempena Hari Kebangsaan ke-63, Yang di-Pertuan Agong Al-Sultan Abdulllah Ri’ayatuddin Al-Mustafa Billah Shah berkenan mengurniakan pembebasan awal kepada 13 banduan di beberapa penjara di Malaysia.

Lapor Bernama, Datuk Pengelola Bijaya Diraja Istana Negara Datuk Ahmad Fadil Shamsuddin berkata banduan-banduan tersebut telah didapati bersalah dan dijatuhkan hukuman penjara sepanjang hayat pada 28 Disember 2001 oleh Mahkamah Tinggi Kuala Lumpur, atas pertuduhan menurut Seksyen 121 Kanun Keseksaan kerana berperang atau cuba berperang atau menyubahati berperang melawan Yang di-Pertuan Agong atau Raja atau Yang Dipertua Negeri.

“Perkenan Al-Sultan Abdullah ini dibuat menurut Perkara 42 Perlembagaan Persekutuan dan susulan daripada nasihat Lembaga Pengampunan Wilayah Persekutuan Kuala Lumpur, Labuan dan Putrajaya.

“Kesemua 13 banduan yang dihukum menjalani hukuman penjara sepanjang hayat sejak 2001 ini telah membuat rayuan pengampunan terhadap hukuman tersebut,” katanya dalam kenyataan hari ini.

Tambahnya Al-Sultan Abdullah, atas nasihat Lembaga Pengampunan Wilayah Persekutuan Kuala Lumpur, Labuan dan Putrajaya dalam mesyuarat ke-55 yang bersidang pada 4 September tahun lepas, telah bertitah perkenan untuk 13 banduan tersebut dibebaskan pada suatu tarikh yang akan dimaklumkan.

Susulan daripada mesyuarat itu, Al-Sultan Abdullah atas nasihat Lembaga Pengampunan Wilayah Persekutuan Kuala Lumpur, Labuan dan Putrajaya dalam mesyuarat ke-56 yang bersidang pada 24 Julai 2020, telah berkenan mengurniakan pembebasan awal kepada 13 banduan tersebut, berkuat kuasa pada Ogos 2020.

Ahmad Fadil berkata perkenan pembebasan awal itu bertujuan memberi peluang kepada mereka yang menunjukkan kelakuan baik untuk kembali ke pangkuan masyarakat serta kehidupan normal dan menjadi insan yang lebih baik.

“Al-Sultan Abdullah menzahirkan harapan agar kesemua 13 banduan mengenang kembali kesilapan, terus memohon keampunan dan menilai sejauh mana hubungan mereka dengan Tuhan dan keluarga serta masyarakat,” katanya.

Seri Paduka turut menzahirkan harapan agar mereka menjalani kehidupan yang baharu bersama keluarga tersayang dan masyarakat secara berfaedah dan masing-masing memainkan peranan sebagai rakyat yang berbakti kepada agama, bangsa dan negara, katanya. — AlHijrah Online


SOLAT AIDILFITRI DI PERLIS DIGALAK DI TANAH LAPANG

KANGAR: Solat sunat Aidilfitri di seluruh Perlis tahun ini digalakkan dilaksanakan di tanah lapang (musolla) yang diselaraskan pada 8 pagi seperti pelaksanaan pada tahun sebelum ini.

Pemangku Raja Perlis Tuanku Syed Faizuddin Putra Jamalullail bertitah pemilihan tanah lapang berkenaan adalah tertakluk kepada ketetapan oleh Jawatankuasa Kariah Masjid masing-masing di seluruh Perlis.

“Bagaimanapun, pihak Jawatankuasa Kariah Masjid boleh mempertimbangkan penggunaan ruang dalam masjid sekiranya terdapat keperluan bergantung kepada ruang dan bilangan jemaah yang hadir.

“Bagi pelaksanaan solat Aidilfitri selain musolla yang ditentukan oleh pihak Jawatankuasa Kariah seperti surau rasmi dalam Perlis, pelaksanaannya hendaklah dirujuk kepada Jawatankuasa Kariah Masjid dan mendapat persetujuan daripada Jabatan Hal Ehwal Agama Islam Perlis,” titah baginda dalam kenyataan hari ini.

Tuanku Syed Faizuddin yang juga Yang DiPertua Majlis Agama Islam dan Adat Istiadat Melayu Perlis (MAIPs) bertitah dalam keadaan cuaca tidak sesuai, pelaksanaan solat Aidilfitri akan dilaksanakan dalam ruang dalam masjid kariah masing-masing pada pukul 8.15 pagi.

Titah baginda, memandangkan terdapat peningkatan jumlah kes COVID-19 seperti yang dilaporkan oleh media, jemaah digalakkan untuk mengambil langkah-langkah keselamatan termasuk memakai pelitup muka serta membawa sejadah sendiri.

Bagi pelaksanaan solat Aidilfitri di Kariah Kota Raja Arau, solat akan dilaksanakan di Dataran Istiadat Istana Arau, namun sekiranya keadaan cuaca yang tidak mengizinkan, solat akan didirikan di ruang solat Masjid Negeri Arau.

“Pengurusan masjid hendaklah melaksanakan tatacara berkaitan pelaksanaan solat Aidilfitri seperti lafaz takbir hari raya, kaifiyat solat, khutbah hari raya dan sebagainya dengan merujuk kepada panduan yang dikeluarkan oleh Jabatan Mufti Negeri Perlis.

“Sekiranya 1 Syawal jatuh pada Jumaat bersamaan 21 April, jemaah yang hadir solat Aidilfitri boleh memilih untuk menunaikan solat Jumaat atau solat zuhur berdasarkan riwayat yang sahih daripada salaf al-saleh,” titah baginda. –AlHijrah Online


MUHYIDDIN POSITIF COVID-19

KUALA LUMPUR: Bekas Perdana Menteri Tan Sri Muhyiddin Yassin disahkan positif COVID-19, hari ini.

Menerusi kenyataannya di Facebook, beliau memaklumkan hanya mengalami gejala ringan dan setakat ini dalam keadaan baik.

Tambahnya, beliau akan menjalani kuarantin kendiri di rumah seperti yang ditetapkan Kementerian Kesihatan (KKM).

“Kepada sesiapa yang berkemungkinan menjadi kontak rapat saya, saya nasihatkan supaya mematuhi protokol yang ditetapkan oleh KKM.

“Mohon doakan kesihatan saya dan keluarga,” katanya, hari ini.

Semalam, Muhyiddin yang juga pengerusi MPN telah mempengerusikan mesyuarat Majlis Pemulihan Negara yang disertai Menteri-Menteri Kabinet, ahli-ahli MPM serta beberapa pegawai kanan kerajaan.–AlHijrah Online


TABIKA KEMAS PERKASA BAHASA INGGERIS

KUALA LUMPUR – Taman Bimbingan Kanak-Kanak
Jabatan Kemajuan Masyarakat (Tabika Kemas) akan memberikan perhatian terhadap
pemerkasaan penggunaan bahasa Inggeris dalam sesi pembelajarannya di seluruh
negara.

Ketua Pengarah Kemas, Datuk Amiruddin Ariffin,
berkata, Program English Is Fun merupakan salah satu inisiatif yang bakal
dilaksanakan serentak di 11,082 Tabika Kemas sedia ada bermula tahun ini.

Menurutnya, berkonsepkan English Day, ia
disifatkan mampu membudayakan penggunaan bahasa Inggeris dan memberikan
persekitaran positif sekaligus mengukuhkan Bahasa Inggeris di Tabika Kemas.

“Aktiviti pembelajaran interaktif akan
disediakan sebagai bahan bantu mengajar seperti dalam bentuk animasi dan motion
graphic. Dalam masa sama kursus akan diberikan kepada guru-guru untuk
menerapkan penggunaan Bahasa Inggeris dalam pembelajaran. Ia akan mengikut
standard pelajaran dimana sebanyak 50 peratus penggunaan Bahasa Inggeris
diterapkan setiap hari di Tabika Kemas.”

Dalam pada itu, Amiruddin berkata, Pendidikan
Science, Technology, Religion, Engineering, Arts & Mathematic ( STREAM)
menerusi modul e-STREAM akan diperluaskan ke Tabika-Tabika Kemas seluruh negara
bermula Julai depan – Sinar online


PEMANDU LORI TERLIBAT KEMALANGAN MAUT TIGA BERANAK DIREMAN

CHUKAI: Pemandu lori yang terlibat dalam kemalangan mengorbankan tiga beranak di Kilometer 154, Jalan Jerangau-Jabor, dekat persimpangan empat Jalan Cheneh-Mak Lagam, direman empat hari mulai hari ini.

Hakim Wan Suhaila Mohd mengeluarkan perintah reman berkenaan mengikut Seksyen 41(1) Akta Pengangkutan Jalan 1987.

Pemandu lori berusia 44 tahun itu tiba di pekarangan Mahkamah Sesyen di sini kira-kira 9 pagi dengan diiringi anggota polis.

Dalam kemalangan pada 2 petang semalam, mangsa Ammir Hussein Mohamad, 38, bersama dua anak lelakinya, Ammzar Husszair Al Hussein, 4, dan Ammzar Hussnayan Al Hussein,1, maut selepas kenderaan yang dinaiki mereka sekeluarga dirempuh lori pasir yang keluar dari arah kiri secara tiba-tiba.

Dua lagi anggota keluarga iaitu isteri Ammir Hussein, Norhafizah Sazwa Harun, 38, dan anak angkat mereka, Ammzar Hussniah Ammir Hussein Abdul Azim, 8, cedera parah dan dirujuk ke Hospital Sultanah Nur Zahirah. — AlHijrah Online


LELAKI TULAR AKSI KEJAR MENGEJAR POLIS DIDAKWA

KUALA KANGSAR: Seorang penjual sate mengaku tidak bersalah di Mahkamah Sesyen Kuala Kangsar hari ini atas dua pertuduhan menakutkan anggota polis dan memandu secara berbahaya minggu lalu.

Tertuduh, Rohaizad Lazim, 37, membuat pengakuan tersebut selepas pertuduhan terhadapnya dibacakan di hadapan Hakim Rohaida Ishak.

Mengikut pertuduhan, Rohaizad didakwa dengan niat menakutkan penjawat awam yang sedang menjalankan tugas dengan melanggar kereta polis dari arah belakang di Jalan Taman Chandan Puteri, Kuala Kangsar pada pukul 7 malam 12 November lalu.

Tertuduh didakwa melakukan kesalahan mengikut Seksyen 353 Kanun Keseksaan yang boleh dihukum penjara sehingga dua tahun atau denda atau kedua-duanya sekali jika sabit kesalahan.

Bagi pertuduhan kedua, Rohaizad didakwa memandu Proton Iswara dengan cara berbahaya kepada orang awam di Kilometer 1 Jalan Kuala Kangsar – Manong pada waktu dan tarikh sama.

Dia didakwa melakukan kesalahan itu Mengikut Seksyen 42(1) Akta Pengangkutan Jalan 1987 yang memperuntukkan hukuman penjara sehingga lima tahun dan denda sehingga RM15,000 jika sabit kesalahan.

Mahkamah membenarkan tertuduh diikat jamin RM8,000 dengan dua penjamin bagi kedua-dua pertuduhan dan menetapkan 12 Januari depan sebagai tarikh sebutan semula kes.

Jumaat lalu, TV AlHijrah melaporkan seorang lelaki ditahan polis selepas memandu secara melulu hingga mengakibatkan kecederaan kepada pengguna jalan raya lain dalam cubaan melarikan diri dari sekatan jalan raya (SJR) di Jalan Kuala Kangsar Manong.

Dalam cubaan meloloskan diri, suspek turut bertindak melanggar bahagian belakang satu daripada kereta peroda polis.

Suspek yang memandu tanpa lesen serta cukai jalan tamat turut merempuh sebuah motosikal menyebabkan penunggang wanita patah pergelangan tangan. — AlHijrah Online / Hamimah Hamid


33,000 EKAR TANAH WAQAF PERLU DIBANGUNKAN – YAYASAN WAQAF MALAYSIA

KUALA LUMPUR: Yayasan Waqaf Malaysia berhasrat untuk membangunkan lebih 33,000 ekar tanah waqaf terbiar di seluruh negara.

Ketua Pegawai Eksekutifnya, Prof. Madya Dr. Amir Shaharuddin berkata, bagi mencapai hasrat tersebut, pihaknya perlu berganding bahu dengan agensi media termasuk TV AlHijrah bagi memperbanyakkan aktiviti berunsur pendedahan dan kesedaran tentang kepentingan waqaf.

Ia juga sekaligus mampu mendorong keinginan orang ramai untuk berwaqaf termasuk membantu mengusahakan tanah terbiar demi kebaikan masyarakat.

“Untuk bangunkan tanah-tanah ini, kita perlukan dana. Suntikan dana untuk kita majukan tanah-tanah ini dan untuk menyumbang dana ini, kita perlukan waqaf tunai.”

Tambah beliau, untuk berwaqaf, orang ramai tidak perlu gusar akan kewujudan isu penyelewengan atau salah guna aset waqaf kerana selain YWM, terdapat  dua lagi agensi yang akan mengawal selia inisiatif berkenaan iaitu Jabatan Wakaf, Zakat dan Haji (jawhar) dan Majlis Agama Islam negeri-negeri.

Beliau berkata demikian selepas mengetuai delegasi YWM ke Pusat Penyiaran Digital TV AlHijrah, pada Jumaat. Kehadirannya disambut Ketua Pegawai Eksekutif TV AlHijrah, Namanzee Harris.

Amir Shaharuddin turut melihat potensi kerjasama dengan TV AlHijrah akan dapat membantu memberi ilmu dan pengetahuan tentang waqaf kepada masyarakat, yang sebelum ini kurang didedahkan dengan perkara itu. – AlHijrah Online / Hanisa Hasanuddin


DERITA 22 BULAN JANGAN DILUPAKAN – AHMAD ZAHID

BAGAN DATUK: Kesengsaraan rakyat selama 22 bulan di  bawah pemerintahan Pakatan Harapan (PH) selepas Pilihan Raya Umum ke-14 (PRU-14) perlu dijadikan iktibar dan ia tidak harus dilupakan.

Pengerusi Barisan Nasional (BN) Datuk Seri Dr Ahmad Zahid Hamidi berkata pelbagai janji tidak dilaksanakan kerajaan PH, membuatkan rakyat berasa tertipu dengan manifesto yang ditawarkan pada PRU-14.

“Selama 22 bulan rakyat  tidak memperoleh apa yang telah dijanjikan PH apabila berjaya membentuk kerajaan dan rakyat telah mengalami kerajaan yang gagal.

“Jadi, saya memohon kepada semua pengundi-pengundi awal yang telah mengalami penderitaan pada PRU14 yang lepas agar kembali menyokong calon-calon BN pada PRU-15 kali ini,” katanya.

Penyandang Parlimen Bagan Datuk itu berkata demikian ketika ditemui pemberita selepas sesi ramah mesra bersama komuniti Perumahan Awam Bagan Datuk di sini hari ini.

Dalam pada itu, Ahmad Zahid berkata BN akan melaksanakan setiap janji dalam manifesto yang ditawarkan untuk semua golongan dan kaum di negara ini.

“Sepuluh teras dan 99 tawaran dalam manifesto yang telah kita perincikan, Insya-Allah, apa yang kita sebutkan itu akan dilaksanakan jika kembali memerintah.

“Kita juga menggambil kira semua pengundi-pengundi awal terdiri daripada yang beruniform dan juga petugas-petugas pilihan raya, Insya-Allah, kita akan penuhi sepenuhnya,” katanya.

Suruhanjaya Pilihan Raya (SPR) menetapkan 19 Nov sebagai hari pengundian manakala 15 Nov iaitu esok bagi pengundian awal pada PRU-15.–AlHijrah Online


PPN: MELAKA BERALIH FASA 2, NEGERI SEMBILAN FASA 3

PUTRAJAYA: Melaka akan beralih ke Fasa Kedua Pelan Pemulihan Negara (PPN) manakala Negeri Sembilan ke Fasa Ketiga Pelan Pemulihan Negara (PPN), bermula 4 September (Sabtu).

Perkara tersebut dimaklumkan oleh Perdana Menteri Datuk Seri Ismail Sabri Yaakob berdasarkan keputusan mesyuarat Sidang Khas Pengurusan Pandemik COVID-19.

Sementara itu, mesyuarat sebulat suara bersetuju agar Sidang Khas tersebut dikenali sebagai Jawatankuasa Khas Pengurusan Pandemik yang bakal melibatkan wakil daripada parti pembangkang.

“Pendekatan ini merupakan salah satu usaha kolektif untuk melibatkan semua pemegang taruh bagi memastikan pemulihan negara berjalan seperti yang telah dirancang, seiring dengan semangat Keluarga Malaysia,” dalam kenyataannya, hari ini.–AlHijrah Online


LELAKI KURANG SIUMAN PUKUL IMAM POSITIF DADAH

KUANTAN: Lelaki kurang siuman yang tular videonya memukul imam di Masjid Sultan Ahmad Shah 1 didapati positif dadah.

Ketua Polis Pahang Datuk Seri Ramli Mohamed Yoosuf berkata, kesalahan itu dikesan hasil ujian saringan air kencing terhadap lelaki yang berusia dalam lingkungan 40-an itu.

“Suspek adalah seorang bekas tentera dan mempunyai rekod jenayah, selain mengalami masalah mental.

“Suspek kini telah ditahan atas kesalahan penggunaan dadah dan kesalahan kacau ganggu di bawah Seksyen 296 Kanun Keseksaan,” katanya hari ini.

Beliau menjelaskan kesan daripada pengambilan dadah, suspek dipercayai telah berhalusinasi dan mendengar imam yang memimpin solat subuh ketika itu memanggil namanya hingga menjurus suspek untuk bertindak menyerang mangsa.

“Suspek juga merupakan gelandangan yang menjadikan masjid dan Mahkota Square sebagai tempat tidur dan merayau.

“Kini, suspek telah dibawa ke hospital bagi menjalani pemeriksaan psikatri,” ujar beliau.

Ahad lalu, tular rakaman video menunjukkan seorang lelaki kurang siuman telah memukul imam di Masjid Negeri Sultan Ahmad 1 pada solat waktu Subuh.

Pihak Masjid Sultah Ahmad Shah 1 bagaimanapun dalam pengumuman mereka meminta agar orang ramai menghentikan penularan video terbabit dan tidak akan bertanggungjawab terhadap mana-mana pihak yang akan berhadapan dengan tindakan undang-undang disebabkan penyebaran video tersebut.–AlHijrah Online


KUASA REMAJA MEMILIH KERAJAAN

Tidak lama lagi cadangan penetapan Kerajaan menurunkan minimum tahap usia pengundi dari 21 tahun kepada 18 tahun di negara ini akan dapat direalisasikan pada tahun 2021.

Perubahan dasar ini boleh disifatkan sebagai suatu tindakan yang bijak, berani dan mencabar.

Ia membuktikan suatu peralihan paradigma dalam proses perlembagaan negara yang mengiktiraf golongan belia muda atau remaja berusia 18 tahun sebagai pengundi muda yang baru pada Pilihan Raya Umum yang akan datang.

Ini menunjukkan komitmen kerajaan bersungguh-sungguh menguji golongan belia untuk mencabar diri menjadi warganegara yang bersedia menunaikan peranan mereka memilih pemerintah dengan berbekalkan rasa tanggungjawab dan bijak menafsir peradaban budaya politik di negara ini.

Dalam erti kata lain, belia muda kita akan mengalami cabaran menilai kematangan diri apabila golongan ini terlibat secara langsung dalam percaturan arena politik dengan lebih terbuka di negara ini.

Kalau dibandingkan dengan negara-negara lain seperti di Eropah, Amerika Latin dan Timur Tengah, tahap usia minimum remaja mengundi kebanyakannya dari umur 16 tahun. Malah beberapa buah negara seperti di Argentina, Austria, Brazil, Cuba, Ecuador, Nicaragua sudah pun mengamalkan tahap usia minimum pengundi ke paras 16 tahun.

Walau bagaimanapun,dalam konteks kebanyakan negara-negara Asia, penetapan usia remaja 18 tahun mengundi masih menjadi polemik dan menjadi bahan perdebatan dalam dasar pemerintahan sesebuah negara.

Indonesia, misalnya telah pun membuat ketetapan tahap usia pngundi muda seawal 17 tahun, berbanding dengan negara-negara lain di Asia Tenggara yang masih mengekalkan 21 tahun.

Di Malaysia, jumlah penduduk berusia bawah 18 tahun di Malaysia pada 2019 mencecah 10 juta orang atau 30 peratus dan lebih kurang 3.7 juta pengundi dikuasai oleh golongan remaja seusia 18 tahun. Sudah pasti pindaan Perkara 119 (1) Perlembagaan Persekutuan ini mengundang pelbagai reaksi positif dan negatif dalam kalangan masyarakat.

Sejak kebelakangan ini beberapa kerajaan negeri seperti Sabah dan Sarawak telah pun meluluskan pindaan tahap usia ahli Dewan Undangan Negeri (DUN) kepada 18 tahun berbanding 21 tahun sebelum ini.

Hal ini menunjukkan golongan belia muda akan mewarnai budaya politik dan mengisi tradisi kepimpinan politik negara tidak lama lagi.

Dalam keghairahan mencipta perubahan drastik ini, beberapa aspek yang perlu diperhatikan oleh kerajaan sebelum melaksanakan dasar penetapan umur mengundi tersebut, antaranya tahap kematangan remaja kita boleh dipersoalkan.

Ini kerana mereka terbatas kepada kandungan media sosial dan sangat bergantung kepada kuasa media tersebut untuk menyebar dan mempengaruhi pemikiran mereka menerusi lambakan maklumat yang boleh mengancam peradaban budaya mereka.

Banyak kajian membuktikan bahawa kebergantungan kepada media sosial boleh memberi implikasi negatif kerana mereka seakan tidak berpijak di dunia realti dan hanya menerima apa sahaja kandungan, terutama berkaitan dgn hal ehwal politik negara yang boleh dimanipulasilan oleh pihak-pihak tertentu utk mempropagandakan isu.

Kajian indeks petriotisme belia tahun 2019, misalnya menunjukkan tahap kesedaran belia terhadap kenegaraan masih rendah dan sudah pasti akan memberi kesan terhadap proses pembuatan keputusan dalam kalangan mereka, terutamanya berhadapan kesukaran untuk memilih parti politik penerajui kerajaan akan datang.

Kematangan belia muda dalam hal ini juga agak subjektif kerana pada usia sedemikian, remaja masih mencari-cari identiti mereka dan lebih terdorong kepada sifat-sifat emosi yang membolehkan mereka berfikir dan membuat keputusan.

Dikhuatiri sekiranya mereka terpengaruh dengan dakyah-dakyah isu politik yg dihadapkan kepada mereka di media massa, maka mereka boleh terkeliru dengan keputusan yang bakal mereka ambil.

Pada peringkat usia sebegini juga, remaja harus terdedah dengan ilmu keorganisasian, berpersatuan, mengenali sifat parti-parti politik sebagai satu kaedah mereka mematangkan fikiran mereka sebelum membuat keputusan mengundi atau memilih kerajaan memerintah.

Selain itu reformasi pendidikan harus dilaksanakan sejak peringkat bangku sekolah lagi. Subjek kenegaraan, sejarah Malaysia, sistem perlembagaan negara, perihal dasar-dasar negara, masyarakat negara ini perlu dijadikan subjek teras dalam kurikulum pendidikan negara.

Para pelajar harus dibimbing supaya mereka mempunyai cukup ilmu pengetahuan dan kefahaman menyeluruh berkaitan dengan hal-hal dan isu kenegaraan nasional.

Langkah kerajaan melancarkan penubuhan “Sekolah Pemimpin Masa Depan” (Malaysia Future Leaders School) menggantikan program Program Latihan Khidmat Negara (PLKN) sebelum ini merupakan satu langkah tepat bagi mendidik warga belia muda ini memupuk dan mengembangkan ilmu kepengurusan dan semangat patriotistme dalam kalangan mereka, terutamanya berhubung dengan hal-hal kenegaraan semasa.

Disyorkan organisasi-organisasi belia seperti Majlis Belia dan persatuan-persatuan belia dapat mengembangkan usaha untuk mendidik dan memimpin golongan remaja dalam hal-hal kenegaraan dengan lebih menyeluruh seperti mengadakan kempen-kempen pendidikan kenegaraan terancang dan aktiviti-aktiviti yang boleh membina semangat patriotisme dalam kalangan golongan ini.

Pemerkasaan peranan remaja dalam soal-soal kemasyarakatan dan kesukarelawanan komuniti sejak bangku sekolah seharusnya tersirat dalam agenda pendidikan nasional bagi membolehkan golongan ini dapat menerapkan pemahaman mereka terhadap keperluan masyarakat setempat dan kepentingan perjuangan budaya politik mengikut acuan citra negara yang positif.

Penyertaan politik dalam kalangan belia muda hari ini juga akan menyaksikan bahawa perjuangan mereka menghadapi ketidaktentuan dunia kerjaya akibat pandemik COVID-19 dan kegawatan sosio ekonomi akan menjadi agenda utama golongan ini merubah landskap politik hari ini yang tidak lagi dibataskan dengan kepentingan parti politik semata-mata.

Oleh yang demikian, menjadi suatu cabaran buat Kerajaan untuk memastikan bahawa risiko yang akan dihadapi untuk membolehkan remaja kita seusia 18 tahun dipertanggungjawabkan untuk memilih Kerajaan nanti akan dapat ditangani dengan bijaksana.

Sampai masanya nanti remaja kita bersedia untuk menggalas peranan dan amanah menjadi pengundi yang jujur dan memahami serta menyakini pilihan yang bakal mereka terjemahkan di peti-peti undi di kemudian hari.

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


POLIS SIASAT MASJID DICONTENG CAT MERAH

IPOH: Polis sedang menyiasat kejadian tembok pagar masjid di Taman SPPK, Pasir Puteh, di sini, yang diconteng dengan menggunakan semburan cat merah, awal pagi semalam.

Ketua Polis Daerah Ipoh, ACP Yahaya Hassan berkata, kejadian tersebut diketahui selepas seorang Ahli Jawatankuasa masjid berusia 60 tahun membuat laporan polis pada 9.07 pagi, semalam.

“Kejadian disedari pada 5.15 pagi semasa pengadu dan isteri tiba di masjid dan mendapati terdapat tulisan cat merah ‘jangan buka bunyi terlalu kuat’ pada tembok pintu masuk utama masjid berkenaan.

“Tiada individu lain di kawasan sekitar selain pengadu dan isteri,” katanya seperti dilapor BERNAMA.

Menurut Yahaya, pengadu yang merupakan bilal di masjid tersebut memberitahu setiap hari beliau akan memainkan alunan bacaan ayat suci al-Quran selama kira-kira 10 minit sebelum azan subuh berkumandang.

Kes disiasat di bawah Seksyen 295 Kanun Keseksaan atas kesalahan mencemarkan tempat ibadat yang boleh dikenakan hukuman maksimum dua tahun penjara atau denda atau kedua-duanya.–AlHijrah Online


MAIWP SASAR 5-8 PERATUS ASNAF KELUAR DARIPADA KEMISKINAN TAHUN INI

KUANTAN: Majlis Agama Islam Wilayah Persekutuan (MAIWP) meletakkan sasaran lima hingga lapan peratus daripada golongan asnaf penerima zakat dapat dikeluarkan daripada garis kemiskinan pada tahun ini.

Timbalan Menteri di Jabatan Perdana Menteri Fuziah Salleh berkata sasaran tahun 2020 lebih tinggi selepas melihat kejayaan tahun lepas yang menyaksikan 2.8 peratus daripada 22,000 asnaf di Wilayah Persekutuan tidak lagi berada dalam garisan kemiskinan.

Katanya, jumlah asnaf yang berjaya dibantu untuk keluar daripada garis kemiskinan mula dijadikan ´ukuran´ kejayaan bantuan pemberian zakat pada tahun 2019, berbanding amalan sebelumnya yang menyaksikan bantuan zakat diberikan begitu sahaja tanpa diberi ukuran.

“Jadi, apabila kita mula meletakkan ukuran itu, sudah pasti kita tidak boleh terus meletakkan sasaran yang tinggi menyebabkan kita menyasarkan antara dua ke empat peratus pada tahun lalu dengan 616 asnaf berjaya dikeluarkan.

“Untuk memastikan sasaran tahun ini boleh dicapai, kita merangka lebih banyak program khas khusus untuk golongan asnaf seperti Asnaf-Preneur yang membimbing mereka untuk bergelar usahawan,” katanya.

Fuziah yang juga Ahli Parlimen Kuantan berkata demikian pada sidang media selepas menyampaikan Amanat Tahun Baharu 2020 kepada hampir 800 kakitangan daripada 51 jabatan dan agensi kerajaan Persekutuan di Pahang di Auditorium Darul Makmur di sini, hari ini.

Beliau juga memaklumkan satu pelan pembangunan sosioekonomi rahmah sedang dibangunkan di Wilayah Persekutuan sebagai intervensi kepada golongan asnaf dalam pelbagai aspek seperti perumahan, pendidikan dan kesihatan.

“Jika golongan asnaf ini tidak mendapat perkhidmatan kesihatan, apakah intervensi yang harus kita lakukan untuk pastikan perkara ini kerana jika kita lihat di akhbar sering diiklankan rayuan bantuan pembedahan dan sebagainya.

“Kita tahu orang Malaysia memang penyayang tetapi kalau boleh, mereka (asnaf) seharusnya tak perlu memohon atau merayu sebegitu. Seharusnya ada tabung khas untuk membantu asnaf,” katanya.

Fuziah berkata intervensi itu juga perlu untuk memastikan tiada pelajar terpaksa berhenti sekolah kerana kemiskinan, selari dengan dasar ‘satu rumah asnaf satu skrol’ bagi memastikan sekurang-kurangnya seorang anak daripada keluarga asnaf berjaya melanjutkan pelajaran ke institusi pengajian tinggi bagi membantu mengubah ekonomi keluarga. — BERNAMA


POLIS SIASAT KES FAHMI BERUCAP DALAM MASJID

SERDANG: Polis sedang menjalankan siasatan berhubung gambar tular Menteri Komunikasi dan Digital Fahmi Fadzil berucap di ruang solat Masjid Nurul Yaqin, Kampung Melayu Seri Kundang, Rawang.

Ketua Polis Selangor Datuk Hussein Omar Khan berkata, kertas siasatan sudah dibuka mengikut Seksyen 233 Akta Komunikasi dan Multimedia 1998 berhubung kejadian itu.

“Kita sudah mendapatkan rakaman ucapan dalam masjid berkenaan dan akan menelitinya untuk siasatan lanjut.

“Kita akan beri maklum balas serta perkembangan mengenai kes terbabit dalam masa terdekat,” katanya seperti dilapor media hari ini.

Semalam, Jabatan Agama Islam Selangor (JAIS) menyiasat aduan berhubung Menteri Komunikasi dan Digital Fahmi Fadzil yang sedang berucap di ruang solat Masjid Nurul Yaqin, Kampung Melayu Seri Kundang, Rawang.

Pengarahnya Datuk Mohd Shahzihan Ahmad berkata, pihaknya telah menerima aduan berhubung perkara tersebut.

JAIS menjalankan siasatan lanjut mengikut Seksyen 12 Enakmen Jenayah Syariah (Selangor) 1995 kerana disyaki menghina pihak berkuasa agama.

Bagaimanapun Fahmi dalam hantaran di Twitternya menafikan bahawa beliau menggunakan masjid untuk berkempen.

Sebaliknya beliau singgah di masjid tersebut bagi menunaikan solat Zohor kerana berdekatan dengan lokasi program seterusnya.

Tambahnya beliau turut dijemput oleh kariah masjid untuk mengulas sedikit isu kumpulan muzik The 1975.–AlHijrah Online


INSPEKTOR POLIS MENGAKU TERIMA RASUAH

IPOH: Seorang inspektor polis didenda RM6,000 oleh Mahkamah Sesyen Ipoh hari ini selepas mengaku bersalah menerima suapan RM3,000 enam tahun lalu.

Mengikut pertuduhan, Sahrol Zaman Mohd Adom, 38, didakwa menerima wang tunai RM3,000 daripada seorang individu menerusi mesin deposit tunai di Maybank cawangan Silibin, pada 14 Mei 2014 kira-kira 12.01 tengah hari.

Sahrol ketika itu bertugas sebagai pengawai penyiasat di Ibu Pejabat Polis Daerah (IPD) Ipoh didakwa menerima suapan tersebut yang ada kena mengena dengan siasatannya terhadap satu kes kesalahan di bawah Seksyen 324 Kanun Keseksaan.

Bagi kesalahan itu, tertuduh berdepan hukuman penjara maksimum dua tahun atau denda atau kedua-duanya.

Hakim S. Indra Nehru menjatuhkan hukuman denda RM6,000 atau penjara empat bulan jika gagal membayar denda.

Prosiding pendakwaan dikendalikan Timbalan Pendakwa Raya, Nurul Wahida Jalaluddin manakala tertuduh diwakili peguam Mohd Shahrullah Khan Nawab Zadah Khan.

Sementara itu, Sahrol mengaku tidak bersalah terhadap tiga lagi tuduhan menerima suapan dengan jumlah keseluruhan RM3,000 pada 8 Mei 2014.

Tertuduh didakwa menerima RM1,000 dan RM500 masing-masing pada 2.10 petang dan 5 petang di ‘C Team’ IPD Ipoh serta RM1,500 melalui pindahan wang telegrafik di Maybank cawangan Kuala Pilah, Negeri Sembilan kira-kira 6.49 petang yang kesemuanya berkait kes sama di bawah siasatannya.

Ketiga-tiga pertuduhan menyaksikan pesalah berdepan hukuman penjara maksimum dua tahun atau dengan denda atau kedua-duanya.

Shahrullah meminta mahkamah melepaskan dan membebaskan Sahrol daripada ketiga-tiga pertuduhan serta mengarahkan wang suapan RM6,000 yang diterima oleh tertuduh daripada keempat-empat pertuduhan dilucut hak dan diserahkan kepada kerajaan selepas mendengar rayuan daripada peguam tertuduh.—AlHijrah Online/ Hamimah Hamid


Selesai isu ekstremisme di Xinjiang ‘cara China’

BEIJING – Kerajaan China bertegas akan menyelesaikan isu ekstremisme di Xinjiang mengikut caranya tersendiri.

Mempertahankan tindakan mewujudkan pusat latihan vokasional di  wilayah itu, Timbalan Menteri Jabatan Publisiti Pusat (Peringkat  Kementerian), Jiang Jianguo berkata, usaha itu berjaya memerangi  keganasan, menamatkan penyebaran fahaman ekstremisme dan memastikan kestabilan sosial di Xinjiang.

“Membangunkan kem ini juga mengelak dari berlaku pemisahan dalam kalangan golongan minoriti termasuk etnik Muslim wilayah itu,” katanya.

Beliau berkata demikian ketika menerima kunjungan delegasi media dari  Malaysia dan Indonesia ke Beijing serta Xinjiang, ASEAN Elite China Tour 2019, anjuran kedutaan negara itu di sini, semalam.

Hadir sama, Timbalan Pengarah Biro Hal Ehwal Hak Asasi Manusia Jabatan Publisiti Pusat, Zuo Feng.

Jianguo berkata, usaha kerajaan serantau itu tidak berkecuali bagi meningkatkan sumber pendapatan penduduk.

Membidas
 desakan Turki supaya China menutup pusat latihan vokasional yang
didakwa sebagai kem tahanan beliau berkata, Turki percaya mereka
mempunyai hubungan dengan Wilayah Autonomi Xinjiang Uighur atau penduduk
 di sana, tetapi sebaliknya.

“Saya rasa ia pemahaman terpesong  negara yang hilang status sebagai negara besar. Negara yang menuduh China itu sendiri multietnik dan berdepan masalah pengganas dan  ekstremisme,” katanya.

Beliau berkata, desakan Turki tidak wajar
dan keputusan membuka atau menutup pusat latihan vokasional di Xinjiang,
 bukan di tangan negara itu.

Katanya, Kerajaan China akan membuat keputusan tepat, sama ada meneruskan atau menutup pusat itu berdasarkan situasi semasa.

Mengulas
 lanjut mengenainya, beliau berkata, pusat latihan vokasional dan
sekolah kemahiran dibuka di Xinjiang bagi membendung dan menangani
penularan fahaman ekstremis.

“Saya tiada bilangan tepat berapa
pusat dan sekolah yang ada namun ia dibuka secara berperingkat mengikut
keperluan serta akan ditutup selepas tamat latihan.

“Semua
program latihan ini tiada kaitan dengan kumpulan etnik, kepercayaan
agama dan bukan melibatkan masyarakat Muslim sahaja,” katanya.

Sebaliknya
 beliau menjelaskan, program ini hanya melibatkan individu yang terlibat
 dengan aktiviti pengganas tetapi masih di peringkat awal.

“Selain
 itu, pelatihnya juga terdiri daripada mereka yang dipaksa melibatkan
diri dalam aktiviti pengganas tetapi sudah insaf dan memilih untuk
menyertai program ini.

“Kategori ketiga adalah mereka yang
dipenjarakan kerana terlibat dalam aktiviti pengganas, tetapi sudah
dibebaskan namun masih ada kecenderungan untuk terjebak semula,”
katanya.

Jianguo berkata, pelatih diterapkan penggunaan bahasa Mandarin dalam percakapan dan penulisan.

Katanya, ia bagi menyelesaikan masalah komunikasi dan memudahkan mereka mendapat pekerjaan.

Selain
 itu katanya, penekanan mengenai undang-undang Kerajaan China
membolehkan mereka membezakan baik dan buruk setiap tindakan.

Menurutnya, kemahiran vokasional pula memastikan pelatih dapat menguasai dua atau tiga kemahiran demi masa depan mereka.

Menjelaskan
 tujuan pusat itu dibuka, beliau berkata, kerajaan mahu memberikan
gambaran jelas tentang kesilapan keganasan dan pelampau agama dalam
kalangan pelatih.

Katanya, kerajaan juga ingin membantu penduduk di Xinjiang mendapat pekerjaan dan keluar dari kemiskinan.

“Program yang dilaksanakan membantu pelatih kembali kepada kehidupan normal.

“Matlamat ini berjaya dicapai dan ada yang memperoleh pekerjaan serta kembali kepada keluarga dan masyarakat,” katanya.

Situasi di Xinjiang kini kembali normal berbanding dua tahun lalu yang tidak selamat dikunjungi.

“Sudah
 25 bulan tiada aktiviti atau kes pengganas dan keselamatan sosial
ditingkatkan serta masalah jenayah dan sosial juga menurun.

“Perpaduan
 antara etnik semakin baik dan jumlah pelancong asing juga meningkat.
Pembangunan ekonomi pula memberansangkan,” katanya.

Beliau berkata, kerajaan tidak mengamalkan pilih kasih dalam menangani isu di Xinjiang.

Dalam
 pada itu, mengulas mengenai laporan negatif media barat mengenai
Xinjiang, beliau berkata, kebanyakkannya bukan berdasarkan interaksi
dengan kerajaan China atau penduduk sendiri.

Katanya, fakta ditokok tambah dan gambaran salah diberikan serta menyimpang dari keadaan sebenar.

“China adalah negara multietnik dengan 56 kumpulan etnik tinggal dalam satu negara.

“Terdapat banyak agama dianuti dan semua agama utama di dunia wujud di negara ini sejak dahulu lagi.

“Kerajaan
 juga mempunyai polisi khusus untuk kumpulan etnik minoriti dan
institusi yang solid bagi pembangunan seimbang serta sama rata,”
katanya.

Malah katanya, berdasarkan analisis organisasi antarabangsa, China merupakan negara paling stabil dan selamat di dunia.

Menafikan wujud sekatan beragama, beliau berkata, rakyat bebas menganuti agama yang dipilih.

Katanya,
 China dikelilingi beberapa negara Islam, justeru terdapat polisi jangka
 panjang berhubung negara Islam dan populasi penduduk Muslim yang
digubal berdasarkan respons positif parti berkaitan.

Jianguo  berkata, di daerah yang tertumpu populasi Muslim misalnya di Xinjiang,  isu perpaduan antara kumpulan etnik dan agama berbeza sentiasa diberi  perhatian oleh semua pihak. – SINAR ONLINE


AYOB KHAN: JANGAN PERTIKAI FATWA DIKELUARKAN PENGUATKUASA AGAMA

KUALA LUMPUR: Umat Islam di negara ini dinasihatkan untuk tidak mempertikai fatwa yang dikeluarkan badan berkaitan agama Islam tidak kira di peringkat negeri mahupun pusat.

Ketua Polis Johor, Datuk Ayob Khan Mydin Pitchay berkata, kebanyakan mereka yang terlibat dengan kumpulan pengganas adalah kerana tidak berpegang kepada fatwa dikeluarkan penguatkuasa agama di peringkat negeri atau pusat.

“Jangan pandai-pandai keluar fatwa sendiri. Kebanyakan individu terpengaruh dengan kumpulan pengganas pegang fatwa dikeluarkan individu bukan fatwa oleh pusat atau negeri,” katanya.

Oleh itu tegasnya, orang ramai patut menolak fahaman individu yang mempertikai fatwa dikeluarkan kerajaan pusat dan negeri.

Ujar Ayob Khan, majlis fatwa di peringkat negeri dan pusat, dianggotai pakar-pakar dalam bidang agama Islam.

Jesteru orang ramai diminta untuk mematuhi fatwa-fatwa yang telah digariskan dan bukan bertindak sebaliknya.

Beliau berkata demikian ketika membentangkan kertas kerja “Keberkesanan Memerangi Ancaman Keselamatan Kepada Agama dan Negara” pada Konvensyen Penguatkuasaan Undang-Undang Syariah Peringkat Wilayah Persekutuan. — AlHijrah Online


CAPRICE IKUT JEJAK EBIT LIEW, SERTAI MISI KEMANUSIAAN KE PALESTIN

KAHERAH: Terkesan dengan situasi perang dan konflik di Gaza dan Tebing Barat, influencer terkenal Caprice menyertai misi kemanusiaan Humanitarian Mission 4 Palestine (HM4P) bagi menyatakan solidariti kepada warga Palestin.

Caprice atau nama sebenarnya Ariz Ramli tiba di Mesir semalam untuk bergabung dengan 16 anggota misi HM4P yang diketuai Datuk Abdul Azeez Abdul Rahim merangkap Pengerusi Biro Kebajikan UMNO Malaysia (BKUM).

Turut menyertai misi kemanusiaan itu adalah dua wakil MERCY Malaysia, termasuk exconya, Norazam Ab Samah.

Sebaik tiba di Kaherah semalam, Caprice terus menyertai sukarelawan misi HM4P menyampaikan bantuan kemanusiaan, termasuk pengagihan 10 kerusi roda yang disampaikan Abdul Azeez kepada wakil Hospital Palestin di Kaherah yang dikendalikan Persatuan Bulan Sabit Merah Mesir.

Mereka turut melawat beberapa pesakit warga Palestin yang menerima rawatan lanjut di hospital berkenaan, termasuk seorang gadis bernama Mariam berasal dari Gaza yang memerlukan bantuan alat pernafasan.

Hospital Palestin di Kaherah menerima purata bulanan 10 pesakit warga Palestin dari Gaza yang mendapatkan rawatan lanjut ekoran kekangan perkhidmatan kesihatan di wilayah konflik terkepung itu.

Misi HM4P anjuran BKUM selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Gaza yang diserang tentera Israel bulan lalu.

Sebelum menyertai anggota misi HM4P di Mesir kelmarin, Abdul Azeez telah mengetuai misi ke Jordan dan menyampaikan sumbangan USD200,000 kepada Tabung Masjid Al-Aqsa yang dikendalikan Kementerian Awqaf Jordan selain menyampaikan sumbangan 1,000 pek makanan kepada pelarian Palestin di empat kem pelarian di negara itu.

Sumbangan kewangan itu telah digunakan untuk menyelenggara dan membaikpulih kerosakan di Masjid Al-Aqsa, termasuk membaiki tingkap, pintu dan sistem siaraya di masjid suci umat Islam itu yang dicemari insiden pencerobohan pihak berkuasa rejim zionis bulan lalu.

Media sebelum ini melaporkan Mesir akan memudahkan laluan ke Gaza kepada badan bukan kerajaan (NGO) Malaysia melalui sempadan Rafah hasil perbincangan di antara Perdana Menteri Tan Sri Muhyiddin Yassin dengan Presiden Mesir Al-Sisi selain usaha digerakkan Menteri Luar, Datuk Seri Hishammuddin Hussein dengan rakat sejawatnya di Mesir.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lalu menyaksikan kemusnahan harta benda ratusan juta dolar selain mengorbankan lebih 250 warga Palestin, termasuk 66 kanak-kanak.—AlHijrah Online


LEBIH 2,000 ORANG HILANG, GAZA PERLUKAN SEGERA PASUKAN PERTAHANAN AWAM

KUALA LUMPUR: Angka kematian di Gaza meningkat kepada 9,770 pada Ahad, dengan sekurang-kurangnya 2,000 lagi masih belum dikesan dan dikhuatiri tertimbus dalam runtuhan rumah dan bangunan yang musnah akibat serangan udara tanpa henti oleh rejim Zionis.

“…kami tidak mempunyai sukarelawan dan jentera berat yang mencukupi untuk membantu mencari dan mengeluarkan mereka yang terperangkap di bawah runtuhan.

“Agensi pertahanan awam kami tidak dapat menggeluarkan mereka, selain tidak dapat menangani serangan udara bertubi-tubi, kemusnahan dan pengeboman berlaku di setiap kawasan di Semenanjung Gaza,” kata Ketua Dasar Awam di Pejabat Perdana Menteri Gaza Dr. Abdullah Waleed kepada Bernama ketika dihubungi melalui WhatsApp.

Dr. Abdullah berkata keperluan untuk mewujudkan pertahanan awam yang mampu bertindak balas dalam menangani bencana buatan manusia itu amat mendesak.

“Pertahanan awam semakin diperlukan sekarang, terutama tahap kemusnahan dan jumlah korban di Gaza sejak 7 Okt lepas tidak dapat dibandingkan dengan pencerobohan sebelum ini,” katanya.

Beliau berkata tiada lagi tempat selamat di wilayah yang dikepung itu, dengan tentera penceroboh Israel melakukan serangan hampir setiap jam, setiap hari tanpa henti.

“Kehidupan rakyat amat derita. Mereka hanya menggunakan apa sahaja yang ada dan jika boleh pergi ke kedai, susah untuk dapatkan barangan makanan.

“Anda hanya boleh dapat satu paket roti untuk dimakan 10 atau 20 ahli keluarga. Hanya sekeping roti untuk setiap orang sehari…,” katanya.

Di sebalik tekanan, kebimbangan dan keletihan, Abdullah berkata penduduk Gaza terus tabah, setelah mengalami kesusahan hampir setiap hari selama beberapa dekad.

“Mereka berpegang teguh pada akidah dan saya percaya inilah yang menjadikan mereka sangat kuat dan berazam untuk berjuang mendapatkan kebebasan dan kemerdekaan,” katanya.

Beliau berkata walaupun tidak ada tanda-tanda gencatan senjata antara Israel dan pihak Palestin, penduduk di Gaza terharu dengan sokongan yang diberikan dari seluruh dunia untuk perjuangan Palestin.

Rakyat Palestin mengharapkan lebih banyak sokongan daripada dunia Arab dan Islam, kenyataan dan pendirian yang lebih padu dan berani terhadap kekejaman berterusan Israel.

“Misalnya, dunia Arab akan mengisytiharkan mereka tidak akan mengeksport minyak ke negara yang menyokong Israel.

“Tindakan ini akan memaksa masyarakat antarabangsa untuk menekan Israel supaya menghentikan kekejaman yang sedang berlaku,” katanya, sambil menambah bahawa beberapa negara Arab perlu memutuskan hubungan diplomatik dengan Israel.

Beliau berkata penduduk Gaza turut memuji Malaysia yang menunjukkan solidariti yang padu ke atas Palestin dan berharap negara-negara lain akan mengikuti langkah yang sama dalam menyokong Palestin.

“NGO Malaysia telah melakukan kerja-kerja kemanusiaan yang penting sejak sekian lama dan mereka adalah antara pertubuhan aktif utama di seluruh dunia yang menyokong perjuangan Palestin,” katanya. — AlHijrah Online


LELAKI PASANG JALUR GEMILANG TERBALIK DIREMAN

JOHOR BAHRU: Seorang lelaki direman dua hari bermula hari ini bagi membantu siasatan kes sebuah premis perindustrian di Senai, di sini yang didakwa memasang Jalur Gemilang dan bendera negeri Johor secara terbalik.

Ketua Polis Daerah Kulai Supt Tok Beng Yeow berkata lelaki berusia 45 tahun itu menyerah diri di Balai Polis Senai pada 11.30 malam tadi.

“Lelaki tempatan itu telah dibawa ke mahkamah untuk mendapatkan perintah reman bagi membolehkan siasatan lanjut dilakukan.

“Siasatan dibuat mengikut Seksyen 5 Akta Lambang dan Nama 1963 (Penggunaan Tidak Wajar) / Seksyen 14 Akta Kesalahan Kecil 1955,” katanya dalam kenyataan hari ini.

Tular di media sosial sejak Sabtu lepas yang memaparkan sebuah kilang memasang bendera jalur gemilang dan bendera Johor dalam keadaan terbalik di Jalan Seelong, Senai.

Gambar tersebut mengundang pelbagai reaksi dalam kalangan masyarakat setempat. –AlHijrah Online


QARI OKU KELANTAN, QARIAH TERENGGANU JOHAN TILAWAH AL-QURAN KEBANGSAAN 2023

BUTTERWORTH: Qari Orang Kurang Upaya (OKU) Penglihatan Muhammad Qayyim Nizar Sarimi dan qariah Nor Hidayah Abd Rahman dinobatkan sebagai johan Majlis Tilawah dan Hafazan al-Quran peringkat Kebangsaan (MTHQK) 1444H/2023M, malam ini.

Qari dari Kelantan itu berjaya mengumpul 92.67 peratus markah manakala qariah dari Terengganu itu mendapat markah 85 peratus.

Sementara itu Negeri Sembilan dinobatkan sebagai Johan Keseluruhan MTHQK 2023.–AlHijrah Online


HANYA JEMAAH LENGKAP DOS VAKSIN, DOS PENGGALAK DIBENAR SOLAT JUMAAT DI SELANGOR

SHAH ALAM: Bermula 25 Februari 2022, hanya jemaah lengkap dua dos vaksin dan dos penggalak sahaja dibenarkan hadir menunai solat Jumaat di masjid seluruh Selangor.

Ia berikutan ketetapan terkini diedarkan secara dalaman oleh Jabatan Agama Islam Selangor kepada pengurusan masjid, surau dan musolla negeri itu.

Langkah itu sejajar arahan mempertingkatkan penguatkuasaan pematuhan prosedur operasi standard (SOP) di masjid, surau dan musolla di Selangor dalam usaha mengawal penularan pandemik COVID-19.

Ketetapan surat edaran bertarikh 21 Februari itu menyatakan Sultan Selangor, Sultan Sharafuddin Idris Shah Al-Haj, berkenan mengekalkan ketetapan solat Jumaat, solat lima waktu dan program pengimarahan yang dikeluarkan Jabatan Agama Islam Selangor (JAIS).

Ketetapan yang bertarikh 20 Januari lalu menjelaskan mengenai Ketetapan Baru Pelaksanaan Solat Fardu Jumaat Dengan Kapasiti Penuh Serta Penjarakan Fizikal 1.0 Meter Antara Jemaah Di Semua Masjid, Surau Kebenaran Solat Jumaat Di Selangor.

Bagaimanapun, susulan perkembangan terkini penularan COVID-19 dan kebimbangan baginda akan berlaku situasi lebih buruk dan menjejaskan aktiviti di masjid, surau dan musolla semasa dan selepas mendapat nasihat Jabatan Kesihatan Negeri Selangor, baginda berkenan agar pentadbir masjid, surau dan musolla di seluruh Selangor mempertingkatkan penguatkuasaan.

“Antara perkara yang ditekankan dalam edaran itu adalah jemaah yang menerima vaksin lengkap dua dos dan vaksin penggalak (booster) dibenarkan hadir bagi menunaikan solat Jumaat.

“Pihak masjid juga perlu memastikan penandaan kedudukan jemaah dilakukan dengan jelas di ruang dewan solat utama dan ruang limpah masjid, surau dan musolla berdasarkan penjarakan fizikal 1.0 meter.

“Selain itu, jemaah perlu mengekalkan SOP sedia kala iaitu sihat dan tidak bergejala, memakai pelitup muka, membawa sejadah besar dan berwuduk, selain mempamerkan dan merekod kehadiran melalui aplikasi MySejahtera,” menurut edaran itu.

Selain itu, pengurusan juga perlu memastikan vantilasi ruang solat berhawa dingin dengan membuka sebahagian pintu dewan solat utama masjid, surau dan musolla bagi memastikan tidak berlaku kitaran peredaran udara tepu yang memungkinkan penularan lebih mudah berlaku.

Pengurusan juga perlu memastikan sanitasi dibuat secara berjadual, khususnya sebelum dan selepas solat atau majlis membabitkan penyertaan jemaah yang ramai, katanya.—AlHijrah Online


MAHATHIR SANGGUP LUPAKAN ‘PENGKHIANATAN’ UNTUK KERJASAMA DENGAN PN

ALOR SETAR: Pengerusi Penaja Gerakan Tanah Air (GTA), Tun Dr Mahathir Mohamad berkata beliau sanggup merendahkan diri dan melupakan perbuatan ‘khianat’ Tan Sri Muhyiddin Yassin terhadapnya bagi membolehkan GTA dan Perikatan Nasional (PN) bekerjasama untuk menghadapi Pilihan Raya Umum ke-15 (PRU15), 19 Nov ini.

Bekas perdana menteri itu berkata parti pembangkang hanya boleh mengalahkan UMNO dengan cara bekerjasama dan atas sebab itu beliau memilih mengusulkan perkara itu kepada Muhyiddin, namun ditolak oleh Pengerusi PN itu.

“Kita pun fikir takpalah kalau pun dia (pernah) tikam belakang (saya) kerana demi bangsa, negara, agama kita, kita sanggup rendahkan diri nak bersama dengan Muhyiddin, walaupun dia buat khianat saya, tak apalah saya boleh lupakan perkara itu.

“Tetapi bila kita cuba nak kerjasama dengan Muhyiddin tetapi dia jawab dia tak nak kerjasama dengan siapa sahaja, bukan main sombong,” katanya ketika berucap pada Program Rapat Umum GTA Kedah, di sini malam ini.

Dr Mahathir, yang juga Pengerusi Pejuang dan penyandang kerusi Parliamen Langkawi,  mendakwa Muhyiddin yakin PN boleh memenangi PRU15 tanpa perlu bekerjasama dengan mana-mana pihak dan masih berminat untuk menjadi perdana menteri buat kali kedua.

Dalam pada itu, Timbalan Pengerusi Penaja GTA, Datuk Seri Mukhriz Tun Mahathir, berkata GTA menyasarkan untuk bertanding sekitar 120 kerusi Parlimen dan pengumuman calon akan dibuat pada 2 Nov ini.

“Kita akan buat majlis pengenalan calon kesemuanya pada 2 Nov ini di pusat, tapi dari semasa ke semasa kita akan buat pengumunan dua tiga calon di peringkat negeri atau pun di pusat.

“Keseluruhan kerusi sasaran kami GTA akan bertanding di 120 kerusi tapi angka itu akan dimuktamadkan kemudian, mungkin lebih mungkin kurang.  Di Kedah, tidak kurang 10 kerusi Parlimen akan ditandingi,” katanya.–AlHijrah Online


PERUNTUKAN AGENSI ISLAM LEBIH RM6 JUTA UNTUK MANGSA BANJIR

KUALA LUMPUR: Agensi-agensi di bawah Jabatan Perdana Menteri (Hal Ehwal Agama) diperuntukkan sebanyak RM6,635,680 untuk diagihkan kepada mangsa yang terlibat dengan musibah banjir.

Menterinya Senator Idris Ahmad berkata, agensi-agensi di bawahnya telah menggerakkan pasukan Skuad Musa’adah Agensi Agama untuk berkhidmat di semua kawasan terjejas di seluruh negeri yang terlibat dalam bencana tersebut.

Antara bantuan yang akan diterima oleh mangsa banjir adalah barangan asas dan keperluan segera, kit-kit ibadah, bekalan makanan kering dan basah, Food Bank dan makanan siap, penempatan tinggal sementara dan pelbagai lagi.

“Saya berharap bantuan yang diperuntukkan ini dapat membantu sedikit sebanyak beban yang ditanggung oleh mangsa tragedi dan akan pastikan bantuan ini segera sampai kepada yang memerlukan.

“Dari semasa ke semasa, Jabatan Perdana Menteri (Hal Ehwal Agama) akan melaporkan perkembangan semasa bantuan kepada mangsa banjir yang amat terkesan ketika ini,” dalam kenyataanya.

Berikut adalah perincian jumlah yang telah diperuntukkan oleh agensi-agensi di bawah Jabatan Perdana Menteri (Hal Ehwal Agama):

—AlHijrah Online


MANIPULASI AGAMA LANGGAR SYARAK, CEMAR KESUCIAN UMAT ISLAM

FUNGSI agama sebagai alat integratif dalam masyarakat dan menjamin kesejahteraan hidup manusia melalui aturan cara hidup dan sistem moral serta sosial masyarakat itu akan punah apabila disalahguna dengan cara menyimpang dari tujuan asal.

Agama yang diseleweng atau dimanipulasi oleh pihak yang berkepentingan akan membawa kepada permusuhan, kezaliman, penindasan dan putusnya hubungan baik sesama manusia; malah lebih teruk daripada itu berupaya meruntuhkan sesebuah negara.

Perbuatan memperalatkan agama seperti memanipulasi nas-nas syarak sama ada ayat Al-Quran atau Sunnah untuk kepentingan diri sendiri ataupun kumpulan sendiri juga termasuk dalam penyalahgunaan agama ini.

Menurut Ustaz Abdullah Shahir Arifin, Pengetua Kolej AlQuran Sayyidina Ali dalam rancangan Assalamualaikum di TV AlHijrah Sabtu lalu, mempergunakan agama atau dalam bahasa yang agak kasar sedikit sebagai memperalat atau menunggang agama, maksudnya sama.

“Mereka yang bersikap buruk ini akan banyak membuat dakwaan kononnya suruhan agama atau maksud Al-Quran sedemikian. Nas ada, hadis pula sahih tapi maksudnya dimanipulasi untuk kepentingan tertentu,” kata beliau dalam temubual bertajuk “Agama bukan alat kepentingan diri” itu.”

Fenomena buruk yang sedang dihadapi ini perlu dipandang serius kerana justifikasi agama ini sering digunakan untuk mengelabui jenayah yang dibuat seperti rasuah.

“Contohnya mereka nyatakan rasuah tersebut adalah sedekah. Manipulasi perbuatan yang menyalahi syarak ini akhirnya dipandang suci oleh mereka yang cetek ilmu” tambah beliau.

Perbuatan ini menimbulkan banyak implikasi buruk terutama sekali menimbulkan kekeliruan dalam kalangan umat Islam dan menyebabkan Islam tercemar.

“Tidak dapat tidak apabila berlaku kekeliruan, secara tidak langsung imej Islam akan tercemar. Sebagai contoh orang yang menganggap rasuah itu sebagai sedekah, tentulah imej agama yang penuh dengan integiriti dan mengangkat tinggi nilai-nilai moral, akhlak yang terpuji itu tercemar dan buruk dalam kalangan orang luar atau bukan beragama Islam,” jelas Ustaz Abdullah.

Menurut beliau lagi, punca manusia sanggup memperalat agama adalah ekoran sikap buruk dan niat jahat dan sikap suka menangguk di air keruh demi mencapai kepentingan-kepentingan diri sendiri. Manusia sebegini tidak rasa bersalah memijak orang lain, menzalimi manusia lain sehinggalah ke tahap menggunakan kepentingan agama bagi mencapai maksud tersebut selagi mana ia boleh dipergunakan.

Keadaan ini pula disokong oleh kewujudan masyarakat yang cenderung untuk mempercayai tindakan mereka oleh sebab jahil ilmu dan kurang bijak menilai. Isu kejahilan merupakan isu besar yang perlu dirawat dalam masyarakat untuk menangani masalah ini.

Masyarakat pada hari ini yang semakin berminat untuk kembali pada agama dan mengamalkan Islam secara yang betul perlulah dipandu supaya mereka yang cetek ilmu tidak mudah didakyahkan oleh golongan yang suka mengambil peluang dan berniat buruk terhadap agama ini.

“Orang yang suka memperalatkan agama melihat perkara (agama) yang dijual mereka dibeli, disokong dan diminati, maka fenomena itu semakin buruk dan perlu dibanteras.

“Ini kerana masyarakat umum kita cepat tertarik dengan penampilan Islamik dan bercakap dengan nada yang lembut dan cepat mengagungkan orang sebegini tanpa melihat dalaman mereka,” kata Ustaz Abdullah.

Meninjau sejarah, perbuatan memanipulasi agama untuk mewajarkan tindakan bertentangan agama telah digunakan pada zaman pemerintahan Saidina Ali. Pada waktu tersebut golongan Al-Khawarij sanggup melakukan pembunuhan bagi mereka yang bermusuh dengan mereka.

Pembunuhan Saidina Ali dilakukan dengan justifikasi yang direka khusus untuk tindakan tersebut iaitu dengan mengkafirkan Saidina Ali secara menafsirkan ayat Al-Quran mengikut hawa nafsu. Tragedi berdarah ini membuktikan mereka dalam kalangan arif agama tidak terkecuali terjebak dalam jenayah dengan memanipulasi dalil yang terpakai untuk orang kafir kepada sesama Islam.

Isu berat seperti mengkafirkan orang lain yang seagama tetapi berbeza pemikiran tidak patut diamalkan dan sangat menyimpang dari nilai agama yang mementingkan adab tata cara dalam perbezaan pendapat.

Untuk membendung perkara ini dari terus berlanjutan, kita mesti mempromosi cara beragama yang betul dalam kalangan orang awam, memahamkan mereka bahawa nas sahih itu memerlukan kefahaman yang sahih. Orang awam perlu ada sikap kritis dan suka mengkaji semula apa yang sampai kepada mereka dan mengelak dari bersikap menelan bulat-bulat segala yang terpampang di depan mata. –AlHijrah Online


POLIS SAHKAN JURUTERBANG HELIKOPTER MAUT

BIDOR: Juruterbang helikopter jenis Eurocopter EC120B yang dilaporkan hilang selepas terputus hubungan dengan Pusat Kawalan Trafik Udara Kuala Lumpur (KLATCC) tengah hari semalam ditemui meninggal dunia di lokasi kejadian.

Ketua Polis Perak, Datuk Mohd. Yusri Hassan Basri berkata, mangsa Tsz Kin Richard Chan, 58, disahkan meninggal dunia di lokasi nahas di Hutan Simpan Chikus.

Jelas beliau, pihak Berkuasa Penerbangan Awam Malaysia (CAAM) memaklumkan helikopter Tentera Udara Diraja Malaysia (TUDM) menjumpai lokasi nahas pada jam 9.35 pagi tadi.

“Mangsa berjaya dikeluarkan oleh pasukan Tentera Udara Diraja Malaysia (TUDM) dari lokasi nahas pada pukul 10.12 pagi.

“Mayat mangsa dibawa ke Hospital Raja Permaisuri Bainun (HRPB) Ipoh untuk tindakan selanjutnya,” ujar beliau.

Mohd. Yusri berkata demikian dalam sidang media di Balai Polis Bidor hari ini.

Tambah beliau, helikopter dipercayai terhempas bagaimanapun kawasan dijumpai tiada kesan letupan atau kebakaran.

Katanya, mangsa yang bekerja dengan Heli Outpost Sdn Bhd ditemui di kokpit juruterbang dan akan dibedah siasat di HRPB bagi mengetahui punca kematian.

Ujar Mohd. Yusri, keluarga mangsa yang berada di Hong Kong telah dimaklumkan mengenai insiden terbabit.–AlHijrah Online/ Hamimah Hamid


PANDANGAN JEMAAH TINGKAT MUTU PERKHIDMATAN AZ ZUHA GROUP TRAVEL & TOURS

BANGI: Memberi pengalaman terbaik serta menjaga kebajikan para duyufurrahman sentiasa menjadi keutamaan syarikat pengendali haji dan umrah Az Zuha Group Travel & Tours.

Atas sebab itu syarikat berkenaan terus berusaha menambahbaik perkhidmatannya terutama melalui maklum balas bekas pelanggan.

Syarikat tersebut juga semalam telah menganjurkan program ‘Mutawif Cemerlang Dari Perspektif Pelanggan’ dengan menjemput bekas jemaah haji dan umrah Az Zuha Group Travel & Tours untuk memberikan pandangan mengenai perkhidmatan yang telah ditawarkan syarikat itu.

Menurut Ketua Pegawai Eksekutif Az Zuha Group Travel & Tours, Abdul Malik Abdul Raman, program yang turut dihadiri lebih 100 pembimbing umrah atau mutawif agensi tersebut penting untuk mendengar pandangan dan cadangan secara langsung bagi menambah baik perkhidmatan dan bimbingan di Tanah Suci.

“Hari ini kami menjemput bekas jemaah haji dan umrah yang pernah menggunakan khidmat kami untuk memberi komentar dan saranan apa yang patut kami tambah baik untuk perkhidmatan pembimbing umrah kita.

“Pihak kami menyambut baik saranan pelanggan dan kami rasa perkara itu sangat penting untuk kita ambil tindakan bagi memastikan mutu perkhidmatan kami akan terus meningkat dari masa ke masa,” katanya kepada media pada majlis tersebut.

Dalam majlis yang sama, para mutawif turut disajikan dengan sesi tafaqquh dan program Pengukuhan Pembimbing Umrah Az Zuha.

Berpengalaman lebih 11 tahun dalam mengendalikan perkhidmatan umrah dan haji, Az Zuha Group Travel & Tours kini mempunyai tujuh cawangan di semenanjung Malaysia dan menawarkan pelbagai pakej umrah untuk bakal tetamu Allah SWT. — AlHijrah Online


PILIHAN RAYA PARLIMEN PADANG SERAI PADA 7 DIS, PENAMAAN 24 NOV

KUALA LUMPUR: Pilihan Raya bagi Parlimen Padang Serai, Kedah tidak akan diadakan bersekali dengan Pilihan Raya Umum ke-15 (PRU15) esok, sebaliknya ditetapkan pada 7 Disember depan.

Pengerusi Suruhanjaya Pilihan Raya (SPR) Tan Sri Abdul Ghani Salleh dalam kenyataan hari ini berkata hari penamaan calon pula ditetapkan pada 24 Nov, manakala hari mengundi awal pada 3 Dis.

Beliau berkata SPR menerima Writ Pilihan Raya yang dikembalikan oleh Pegawai Pengurus Bahagian Pilihan Raya Parlimen Padang Serai pada Rabu, berhubung kematian calon Pakatan Harapan (PH) M. Karupaiya pada hari sama.

“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 Nov hingga pukul 11.59 malam 6 Dis,” katanya.

Urusan permohonan semua kategori undi pos luar negara dan dalam negara secara dalam talian dibuka dari 18 Nov dan ditutup pada 22 Nov.

Bagi maksud Hari Penamaan Calon PRU15 Bahagian Pilihan Raya Parlimen Padang Serai, Abdul Ghani berkata calon-calon yang sah dinamakan sebelum ini dikehendaki hadir ke pusat penamaan calon bagi tujuan cabutan undi, untuk menentukan giliran pada kertas undi.

“Manakala, bakal-bakal calon baharu yang ingin bertanding hendaklah menyerahkan kertas penamaan calon, yang telah lengkap diisi dan disemak oleh pejabat pegawai pengurus oleh calon atau penyokong atau pencadangnya semasa hari penamaan calon di pusat penamaan calon yang ditetapkan SPR,” katanya.

Dewan Kompleks Sukan Kulim Hi-Tech, Kulim akan digunakan sebagai pusat penamaan calon dan pusat penjumlahan rasmi undi (PPRU).

Abdul Ghani berkata bagi menjalankan proses PRU15 bahagian pilihan raya Parlimen berkenaan, SPR telah melantik Pegawai Daerah Kulim Datuk  Abdul Bari Abdullah sebagai pegawai pengurus pilihan raya dan dibantu oleh enam penolong pegawai pengurus.

Beliau berkata seramai 2,468 orang petugas akan dilantik bagi mengendalikan proses pilihan raya berkenaan, manakala sebanyak 46 buah pusat mengundi biasa yang mengandungi 230 tempat mengundi (saluran) dan satu pusat mengundi awal bagi pengundian yang mengandungi dua tempat mengundi (saluran) akan digunakan.

“Keseluruhan jumlah pusat mengundi sebanyak 47 buah dengan 232 tempat mengundi (saluran),” katanya.

Abdul Ghani berkata PRU15 Bahagian Pilihan Raya Parlimen Padang Serai ini dianggarkan memerlukan peruntukan sebanyak RM1.6 juta.

Beliau berkata Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk pilihan raya itu, yang mengandungi seramai 133,867 orang pemilih yang terdiri daripada 133,776 pengundi biasa, 76 orang polis dan 15 orang Pengundi Tidak Hadir Luar Negara.

“SPR menyarankan semua yang terlibat dan hadir pada hari mengundi, hari penamaan calon serta semua urusan pilihan raya untuk memakai pelitup separuh muka, mengamalkan penjarakan fizikal dan sentiasa mensanitasi tangan,” kata Abdul Ghani.

Karupaiya, 69, yang merupakan penyandang kerusi Parlimen Padang Serai dimasukkan ke hospital Hospital Kulim pada Isnin, selepas rebah ketika berkempen akibat serangan jantung dan meninggal dunia pada 2.27 petang Rabu lepas.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15 esok.

Pada PRU14, Karupaiya menang kerusi Parlimen itu dengan majoriti 8,813 undi menewaskan calon PAS Muhamad Sobri Osman dan calon BN Datuk Dr Leong Yong Kong. –AlHijrah Online


TERKINI: KORBAN GEMPA BUMI DI TURKI, GREECE MENINGKAT 24 ORANG

IZMIR, TURKI: Agensi berita antarabangsa berpusat di Turki, TRT melaporkan angka korban akibat gempa bumi kuat dan tsunami kecil di Izmir dan Pulau Samos, Greece meningkat kepada 24 orang.

Menurut laporan itu, lebih 800 mangsa cedera. Operasi mencari dan menyelamat mangsa turut menggunakan aset ketenteraan termasuk helikopter.

Setakat ini lebih 430 orang dirawat di hospital dengan 25 daripadanya di unit rawatan rapi.

Laporan turut menyebut, lebih 340 gempa susulan berlaku, dengan 31 daripadanya berskala lebih 4.0 Richter. – AlHijrah Online


PKP: SOP SOLAT JEMAAH DI MASJID, SURAU DIBINCANG ESOK

PUTRAJAYA: Cadangan Prosedur Operasi Standard (SOP) bagi membolehkan solat secara berjemaah di masjid dan surau diadakan ketika tempoh Perintah Kawalan Pergerakan (PKP) akan dibentangkan ke Majlis Keselamatan Negara (MKN) esok.

Menteri Kanan (Keselamatan), Datuk Seri Ismail Sabri Yaakob berkata Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri turut terlibat dalam perbincangan SOP itu.

“Esok menteri agama (Zulkifli) akan terlibat dalam menyediakan SOP. Banyak orang tanya tak boleh ke solat terawih ikut SOP seperti penjarakkan satu meter?

“Jadi kita minta menteri agama beri cadangan SOP dan esok kita akan bincangkan,” katanya pada sidang media harian PKP yang disiarkan stesen TV tempatan hari ini.

Kerajaan sebelum ini mengumumkan beberapa kelonggaran akan diberikan dalam fasa ke-4 PKP yang bermula hari ini hingga 12 Mei depan.

Ismail Sabri berkata kelonggaran itu akan dibuat secara berperingkat.

Sejak pelaksanaan PKP pada 18 Mac lalu hingga hari ini, masjid dan surau di seluruh negara tidak dibenarkan mengadakan solat secara berjemaah kecuali beberapa petugasnya bagi membendung penularan wabak COVID-19.

Penurunan positif angka kes jangkitan kepada dua digit dengan peningkatan kes sembuh dan didiscaj susulan PKP menyebabkan orang ramai meminta kerajaan menimbangkan kelonggaran untuk aktiviti ibadah mengikut SOP ditetapkan. — AlHijrah Online/ Zaim Zamani


26 penduduk Gaza maut dalam serangan tentera Zionis

GAZA — Kementerian Kesihatan Palestin di Gaza mengumumkan seramai 26 penduduk awam Palestin telah meninggal dunia dan 154 yang lain tercedera dalam serangan tentera penjajah Zionis yang masih berterusan sejak Sabtu lalu.

Manakala empat orang penduduk negara haram Zionis maut dan lebih 130 yang lain tercedera.

Jet-jet dan kapal-kapal perang tentera Zionis hari ini melancarkan kira-kira 295 serangan, dengan menyasarkan rumah dan kawasan penduduk awam Gaza. Sementara kumpulan pejuang Palestin melepaskan puluhan tembakan roket ke arah kawasan penempatan haram Yahudi berdekatan sempadan.

Menurut kementerian, mereka yang terkorban termasuklah tiga wanita, dua daripada mereka sedang hamil, dan tiga orang bayi.

Awal pagi tadi, pemimpin Zionis Benjamin Netanyahu mengarahkan tenteranya supaya meneruskan serangan intensif serta menghantar pasukan tambahan ke kawasan sempadan Gaza.

Lebih 320 kemudahan awam menjadi sasaran mereka, termasuk bangunan kediaman, masjid, universiti, sekolah, kedai dan pejabat media. Sebanyak 18 buah bangunan dan 10 buah rumah hancur sama sekali.

Berikut adalah senarai korban terkini:

-Haluan Palestin